text:
sabato 30 aprile 2016
Cene in famee
Margarite, dal barcon de cusine, e olmave trancuile la androne. In chê dì e spietave a cene sô fie cul so om. In polsis come chestis e impiave une ponte di toscan, une distrazion che si permeteve daspò che agnorums indaûr e jere restade vedue cuntune cosse di creaturis. La fumere de bugade i faseve sierâ i voi, sturnî il cerneli e sovignî il passât. Tra un pinsîr e chel altri, si disberdeave lis lungjis e cinisinis strecis petenantlis. Jenfri dut chest dafâ, no mancjave di dai une cjalade ae cite, in chest câs il cunin ae cjaçadore si steve cusinant par ben, plui tart e varès fat la polente.
Margarite si jere maridade zovenute, intun timp dulà che no si veve di pierdi oportunitâts dal gjenar. Tal lassâ la cjase dai parîs par lâ a marît, e varès dovût belançâ il pro e il cuintri, ma in moments come chescj nissune fantate lu faseve, magari cul lâ dal timp, se ves podût.
Devant di cualsisei situazion, il vîs di Margarite al pandeve simpri une ombre di ridi, che e podeve sei di gjonde o ancje di sbefe, ma bisugne pûr ancje dî, che in nissun câs e pierdeve chel sens naturâl di serenitât.
Si jere fate ore di sere: - Mame, mame, o sin ca. –
A jerin rivâts i comensâi, dome il bon odôr de pitance ur fasè strade viers une cusine pôc lusorade dai mûrs neris di frusin. Come une regjine, la fumante polente e insiorave la taule. Medeo, il zinar, al vierzè la butilie dal vin e trê tacis si alçarin intun legri: - Vive –
Daspò dal prin bocon dute delizie, a Medeo si lu viodè movi lis gramulis pacjant, di colp la muse si fasè rosse e i voi si jemplarin di lagrimis, a pont di scjafoiâsi al spudacjà un alc, nui di mancul che une ponte di toscan involuçade intune sgrafe di cjavei. Margarite, come se nuie al fos e scomençà a ridi e cu la sô bonarie trancuilitât i disè: - Dai, dai, gjave e mangje. –
La muse di Medeo si discjadenà devant di chel ridi scjassôs e dibot sfaçât di sô madone. In efiets, l’om al cjapà sù la fondine e cun jê al le viers il curtîl e zirant il cuarp par che il braç al cjapàs velocitât… zac, il plat al partì come un trotul tal spazi circondant. Man man che il ridi di Margarite al cresseve, fasintsi sintî simpri plui alt, al leve jemplant ducj i andits de cjase. Al pareve che ancje la femine si stes liberant, gjavantsi di dues dute une vite di tolerancis.
di Galliano di Buenos Aires
Etichetis: Contis, Galliano di Buenos Aires, Gjenar romantic
venerdì 29 aprile 2016
Deventâ nono? Al è un lus.
«No sai tropis voltis che lu ai viodût passâ chest an culì denant. E sì che o soi a stâ fûr man, sedi dal paîs che di cjase sô», si diseve Berto fevelant di bessôl, viodint di spes Gjiulio passâ di chês bandis.
Berto, nol saveve che a pene finît il paîs, là che la strade e zire par Cjauriâ, di no sai trop timp, un veterinari al veve viert un ambulatori e che al jere par chest che om al passave di spes denant il so porton.
A viodilu cjaminâ dut stuart, cun chê schene drete come un buinç, puar Gjiulio al faseve dûl.
Inte sô vite al veve cognossût dome lavôr. Simpri indenant, cence mai cjatâ un moment di padin. Nancje in chês pocjis oris che al al varès vût di polsâ.
Cemût podevial? Cun chê biele femine che al veve maridade nol podeve di sigûr tirâ il cûl indaûr nancje sot i linzûi: al veve di fâ i straordenaris ancje cun jê.
Par tant che e jere scjaldinose, e contave sô mari, mai une volte che i ves dite a Gjiulio di no.
Tant al è vêr che par dut chel gjoldiment e jere restade plene sîs voltis, cun cuatri fiis, dôi par sorte, restâts in chest mont. A dî la veretât un plui biel di chel altri.
Cussì la vite par Gjiulio e jere stade dome lavôr e fruts di disfamâ e di braçolâ.
Mai une volte che cualchidun al ves viodût chel om, ator pal paîs cu lis mans in man. Simpri a vore o cuntun frut tal braç e magari, tal stes moment, cuntun altri a sachemule.
E cumò che al jere deventât vecjo, invezit di polsâ fasint il nono, lant a spas magari cuntun nevôt pe man, si lu viodeve ator di spes cuntune besteute. Une dì, cuntun cjanut neri, ben tignût pal sguinçâl, un altri dì cuntun blanc, un altri ancjemò cuntun gjatut che al tignive intune sporte e, parfin, une zornade cuntune copasse.
«E sì che i siei fîs e lis sôs fiis di un pieç a jerin lâts fûr di pupil. Cemût che nissun dolôr lu à fat deventâ nono», si domandave Berto, viodintlu passâ cun chês besteutis.
Une domande, cheste, che a Berto, di une vore di timp i balinave tal cjâf, fintremai che, no savint dâsi une rispueste i roseave il bultric.
Ma par sô fortune, une zornade, in gracie che al veve tacât a plovuçâ, e Gjiulio al jere partît cence ombrene, par parâsi da ploie si jere fermât sot la linde dai cops de cjase sô, cuntun dai siei cjanuts.
Viodintlu cun chê bestie, dut bagnât, Berto, nol veve spietât un moment e fasintsi coragjo i veve domandât:
Gjiulio, cemût mai che invezit di vioditi man pe man cun cualchi canai, come che a fasin tancj a la tô etât aromai di nono ti viôt cuasi simpri cuntune besteute? Sacrament o soi curiôs, tu âs di spiegâmal».
Gjiulio, sintude chê domande, dopo vê suiât i vôi, no si sa se de ploie o des lagrimis che i spissulavin jù pe muse, i veve subit rispuindût:
«Berto, par prime robe tu âs di savê che cumò la zoventût e va a durmî cul telefonin No come che a fasevin no, che cuant che a lavin sot des cuviertis a braçolavin par dabon la femine cirint cun jê un fregul di paradîs. Ancje tal jet a mateìn cun whatsup, twitter e altris comedis. Puarets, ni che gjoldin, ni che duarmin, son bogns dome di fracâ su chel folc che ti trai di telefonin. Eco parcè che i fruts tai nestris paîs a nassin un ogni muart di pape e nonos a ‘nd è pôcs.
Ma forsit al miôr cussì. No si pues meti in chest mont canais se nol è ce dâur di mangjâ come che fasevin une volte. Lavôr a nd è pôc e ancje i miei fiis, si è e no che a rivin cuistâsi la bocjade par lôr. Dimi tu Berto, cemût che a podino fami deventâ nono?»
E cjareçant chel cjanut, dut bagnât ancje lui, al veve zontât:
«Mancul mâl che mi àn puartât a cjase chestis besteutis. Son lôr che mi tegnin in vite, che mi fasin compagnie. E cui sa? Forsit il destin al à volût che ur fasedi il nono propit a lôr».
di Nello Malisano
Etichetis: Contis, Gjenar sociâl, Nello Malisano
giovedì 28 aprile 2016
Gibbium psylloides
A rivin. A rivin! Cu la biele stagjon a rivin…
Mi invadin la vecje cjase ma jo no pues fâ nie. O ai di tignîmai. O vevi simpri pensât che a fossin dai ragns ma dopo, cu la lint di ingrandiment, o ai viodût che a jerin come dai piçui scarabeus; sglonfs, di colôr moron che al tire tal bordò e lis gjambutis zalis. Gno nevôt Max, grant babio, al sgarbone spes tal interdet e mi à dit: “Nonno. È il Gibbium psylloides; un piccolo coleottero originario dell’Asia e importato da molti anni con le balle di cotone… il sito dice che è innocuo e si nutre di resti vegetali… lo si trova tra i cuoiami, gli erbarî…”
Strani. Chei sapientons di Italiauno a vevin fevelât di “pulci” che si cjatavin a miârs intun magazen bandonât di stofis a Milan: ûstu viodi che a jerin propit chês besteutis alì, i gibbii? Lu scrîf par talian, parcè che ancje tal plui grant vocabolari furlan no tu cjatis il non di cheste besteute che e vîf tes nestris cjasis. E je tant comun che il gno amion Remo si jere cussì spaurît che al à clamât a disinfestâ. I àn domandât 500 euros e al à scugnût lâ a durmî trê gnots a cjase di sô gnece! E jere une peste boboniche! Tornât te sô dimore si è nacuart che a ‘nd jerin ancjemò!
Baste tignî net mi à dit Nirvana, la zovine che e ven a fâ voris. Di cuant che e je jê a son diminuîts e cence butâ nissun velen! Clamait une brave femine a netâ e no stêt fâ come Remo!
Par chel che al rivuarde il non dal “gibbio” par furlan gno nevôt al propon “coleotar sferic”.
Ce pensino ducj i savints e i spudesentencis che a disin simpri la ultime su la lenghe furlane?
Mi plasarès savêlu…
di Milio dai cjans
Etichetis: Contis, Gjenar ironic, Milio dai cjans
martedì 26 aprile 2016
Lis mês piruchieris
I rivi dongje passant par cjamps, filârs di morârs, boschetis e sterps che mi involucin intal lôr vert cun simpri gnûfs colôrs e sfumaduris diferentis de ultime volte. A mieç de strade o buti il voli suntune ruvine di cjase viere cul tet di cîl e nûi e mi par di sintîle a murmuiâ: "Biadelore che tu ti fasis viodi, un grum di timp che no tu passavis chenti!”
O rivi, duncje, a la fin a Talmassons, li da lis mês piruchieris, o jentri intune famee indulà che "mammina" par talian (ma "mamute" par furlan) e lis fiis Marilena e Sabrina a coordenin cun velocitât, competence e braùre il corisi daûr des diferentis operazions sui nestri cjâfs, seneosis come che o sin di tornâ nininis, a puest, in ordin e (parcè no?) nol starès nuie mâl, ancje un tic... sexy!
Tu scoltis lis storiis dal paîs penzis di umanitât, insioradis di mûts di dî une vore mataniçs: tu capissis che tu vivis dentri di une comunitât parcè che se a chi si fevele di une Angiline, a Cjarlins e à non Mariute, la protagoniste de venture. Il vivi laboriôs de furlanetât nus met ducj adun, jenfri un colp di fuarpiis o pûr sot dal sofli cjalt dal suiecjavei.
Moments di serenitât cun cualchidun che a ti sossole e tu ti inacuarzis che la vite e met adun e instrece, imbastìs e ingrope intune maniere une vore strambe i soi fii cu la int che tu incuintriis. Tu riviodis come intun marilamp dal passât, Sabrina, frutute di sù par jù cinc agns in pîts suntun scagnut, a fâ il so prin shampoo inte buteghe di "mamute"("mammina"). A ti pâr ancje di vê denant dai voi Marilena che e zuie cu lis pipinis insiemi a lis sôs amiis e za e e fâs lis provis di cuinçadure..Tu scoltis " mamute" ("mammina") che conte de clape di fruts e frutis a Sant Andrât, li che e je cressude, cul cirî zûcs simpri gnûfs, cun imprescj tirâts fûr dal nuie par la puaretât che meteve adun scuasi ducj in chei agns! Doi o trê seglots butâts sul slarc dal curtîl a podevin garantî, in gracie dal frêt de gnot, par la matine dopo une biele piste di patinaç. çoculis intai pîts, lis plui fortunadis a vevin ancje un tocut di lamiere in ponte che lis faseve sgliciâ come sfisui intal palaç di glace a cîl viert, nassût te gnot. Zûcs sot de ombrene dal morâr di passe cent agns: par "mamute" ("mammina") il ricuart de sô infanzie, par Jan, il nestri nevodut il len plui impuartant dal so zardin dulà zuiâ a tirà sbalonadis cun so pari, par Isabel la nestre gneçute i siei prins passuts a poiâ lis manutis su la sô scusse penze a pene molade da la man de mame o dal pai. O torni a viodi la sene di "mamute"("mammina") che mi domande se inte cjase che al à cuistât gno fi al è ancjemò il "so" morâr...e l'ingropament che i ài viodût intal gloti la salive cuant che i ài contât che il morâr nol è stât nancje tocjât parcè che un len cussì vieri al à dentri dutis lis storiis dai fruts di Sant Andrât.
Tornânt indaûr, i rescj de cjase cul tet di cîl e nui a mi sunsurin cun dolce amonizion: "No stâ lassâ passâ cuissà cetant timp prin di tornâ a fâti viodi e sossolâ des tôs amiis...”
di Barbara Battel
Etichetis: Barbara Battel, Contis, Gjenar romantic
sabato 23 aprile 2016
Baste che paìn
Dentri te buteghe, cussì a clamavin chê ostarie, e dut parcè che une volte la mari di Tilio, il gnûf paron, oltri che un bon tai e i spagnolets e vendeve ancje zucar, sâl, paste e saradelis, no si podeve plui bevi un tai cuiets e in Sante pâs.
Ogni dì, in chel locâl, tra i siei aventôrs, al jere dut un ce dî. Si sintivin, nancje che fossin stâts barufants, za di prime matine, ogni dì lis lôr sberladis, cun Guido Sivilot, un di lôr, simpri il plui sfolmenât. Par tant che al berghelave al someave che di un moment a chel altri i sclopassin lis venis dal cuel.
“Nancje che a fossin tornâts in vite Togliatti e De Gasperi. Diu mi perdoni se ju nomeni, e sperin che nissun di lôr si ziri te tombe par veju paragonâts a chei cuatri politicants che vegnin in cheste ostarie a rompi i coions.” – si diseve Tilio che al scugnive ogni dì sopuartâju e che plui di cualchi volte ju varès cjapâts a pidadis tal cûl.
E sì che Guido Sivilot, di cuant che al jere finît, nissun si visave plui, no si sa, se il partît socialist o la democrazie cristiane, nol voleve plui sintî fevelâ di politiche. Sì, nol voleve savint, ma di cuant che a vevin començât a rivâ tai nestris confins e soredut tai nestris mârs, oms, feminis e fruts, par no dî i plui disgraciâts di chest mont, al veve tacat di gnûf a svintulâ la bandiere di un altri partît.
Cheste volte no jere ni blancje, ni dal colôr rose sclopon, e jere verde, e par tant che i plaseve chel vert si jere fate ancje la cjamese di chel stes colôr.
“Chei muarts di fan vin da parâju vie ducj, mandâju a cjase lôr. A vegnin ca tai nestris paîs a cirî lavôr cuant che no ‘nd è nancje pe nestre int - al vosave ogni dì Guido, ben scuelât dai caporions dal so partît, zontant subit dopo – “Vino di mantignîju no? Cemût podìno? Ma no sano chei che a son al Guvier che ancje tes nestris fameis, cun dute la malore che je plombade ca di no, a àn scugnût strenzi la cinture?” Chês semai varessin di judâ
E ogni zornade la stesse solfe. Guido cu la sô clape che al sberlave lis stessis robis e Meni, che no si sa di ce partît che al jere, si saveve dome che une volte al jere un comunist, che ur dave tuart.
Une dì, Lucio, che ancje lui, cul so amì, aj jere lât a bevi un tai in chê ostarie, sintint chei mats berghelâ come danâts, no i jere restât che invidâ il so amì Marieto a scjampâ vie di chel davoi.
“Anin Marieto, che no ju sopuarti plui chei esaltâts, anin cun me che ti puarti a viodi il gno vieri borc, la cjase indulà che o soi nassût.
“O soi sigûr che tu, jessint un forest, il gno borc, no tu lu âs mai viodût, no tu âs mai cjaminât dentri tai siei curtîi, ancje se a dî la veretât, no mal visi plui tant ben nancje jo.
”Di fat, chei lûcs, Lucio, al jere di tancj agns che no ju viodeve. E par chel che i vevin contât, al pensave, che in chês vecjis cjasis bandonadis di une vore di timp di no cjatâ plui nissun, se no cualchi gjat salvadi o cualchi gruesse pantiane. E invezit, a pene cjapade la volte di une androne Lucio al sintive ator ator dut un businâ. Feminis che a fevelavin, fruts che zuiant a vosavin corint daûr di un balon. Cun tante maravee, chei curtîi a jerin tornâts plens di vite, tant al è vêr che ancje i barcons des lôr cjasis a jerin plens di canelons.
“Ma cemût? Cui isal lât a stâ dentri in chês cjasis, cui al à fat rivivi chest toc di borc di tancj agns spopolât?"- si domandave Lucio, fevelant di bessôl.
“Son vignûts a stâ - cussì a contin tal paîs, al à rispuindût Marieto a chês domandis - chei puars disgraciâts che a son scjampâts, de Albanie o de Russie, cuant che al è colât il mûr di Berlin e al è finît il comunisim, ancje se a dî la veretât, jenfri chei che lis àn comprâdis, al è pur, no si sai cun precision, se cualchi marochin, tunisin o alzerin, insome un di chei che e prein Allah.”
Son lôr che lis àn compradis e comedadis, e pense tu, ancje chê di Guido Sivilot che ogni dì al predicje cuintri di lôr e che al volarès parâju vie.” Lucio nol podeve crodi a chês peraulis. E invezit lis robis e jerin ladis propit cussì. Cuant che si trate di bêçs di meti inte sachete no je cjamese che ten: talians, furlans, musulmans che a sedin, soredut i politicants, no cjalin in muse nissun. Baste che a pain.
di Nello Malisano
Etichetis: Contis, Gjenar romantic, Gjenar sociâl, Nello Malisano
venerdì 22 aprile 2016
Finzion e realtât tes contis di famee
Gelo, a lis ai letis dutis di cjâf a pît lis tôs contis, fintremai la prefazion e la postfazion. O pues fevelâ di testemoni, ancje se cui voi di frut, vint vivût tal Friûl di mieç, sot la Stradalte par plui di vinç agns a cjaval de Seconde Vuere fin ai prins dal '60. Chês figuris ch'a tu pinelis cussì ben a mi somee di velis ancjemò denant dai vôi.
Lis ganis, lis striis ch'a leievin la man e i butavin lis cjartis a lis vedranis ch'a volevin savê se valeve la pene di tignî dûr o ben lassâsi lâ a gjoldi la vite; e po dopo i spirts a regnâ, lis cjadenis ch'a sdrondenin di gnot fasint sfolmenâ lis bestiis tes stalis, i fûcs voladis, i mostris come lis magnis e jerin realtâts ch'a si viveve ogni dì e no dome tes contis in file te stale.
Cence dismenteâ lis lotis pai confins, lis botis pes ereditâts tes divisions daspò vê mangjât insiemi il gustâ cul muart su la bree, lotis pal possès di chei cjamps di sore la Stradalte, plens di claps dûrs di arâ e ch'a devin nome cualchi rare panole e un pocje di meniche e che nancje lis rogazions di Vierte a fasevin miorâ. “A peste, fame et bello... Libera nos Domine! A fulgure et tempestate... Libera nos Domine!...” a cjantave la int insiemi cul plevan ator pai cjamps, cence risultâts.
Finide la seconde vuere e je stade fate l'irigazion che à jemplât i cjamps di canaletis e sifons e di chi a son scomençadis lis lotis pai oraris di dâ l'aghe; chel ch'al ere prin la tignive simpri cualchi minût di plui, fasint berghelâ chel dopo ch'al si rivaleve cui interès di chel dopo di lui e cussì vie a cjadene, fintremai che l’ultin al rivave cu la pale par fâ rispietâ il so turni.
I palûts e lis rois di risultive de Basse, la roie dal Puint, la roie Blancje, la Miliane, il Brodis, il Mulin di Torce, la fornâs cun Tine e Toio e la sô biciclete di corse ch'al "vinceve" dutis lis corsis dai amatôrs e diletants, lant fin su la Stradalte a spietâiu e partint di sburide pene ch'al sintive il vosarili lontan dai coridôrs, rivant a la fin sul travuardi prin di ducj, e la int a batii lis mans tant che al vêr vincidôr.
I cjargnei che te Sierade a vignivin ju de Cjargne cui cjars tirâts da mui a baratâ "piruçs, miluçs e coculis, cjastinis di chês buinis" par blave in grignel o ben in panole, e ancje cualchi zumiele di forment. La belance par pesâ a la vevin lôr e a jerin lôr ch'a fasevin il rapuart di scambi, fasint porconâ il nono ch'a no i leve ju di straçâ chel ben di diu de blave e forment, par cuatri miluçs fraits come ch'al diseve lui. Ma lis mamis a savevin che ai fruts i coventavin ancje chei.
E la domenie, prin ch'a rivàs la television, si leve a sintì lis partidis di balon a la radio tes cjasis dai amîs ch'a la vevin: " Campionato italiano di calcio divisione nazionale Serie A - ventinovesima giornata, Udinese batte Milan 3 a 2" al diseve Carosio, e po Menegotti, Pinardi, Szoke, Bettini, La Forgia, Raggio di Luna Selmosson e altris rais di biciclete a mandin l'Udin secont daûr dal Milan, cun Menegotti in nazionâl; de rabie a mandin l'Udin in B.
Gjoldi cun pôc a pensâle cumò, ma ta chê volte là al ere ancje masse, parcè ch'a 'nd ere int ch'a veve ancjemò di mancul.
Viôt ca mo Gelo, ce ch'a tu mi âs fât vignî iniment!
Di Bepi Zefon
Etichetis: Bepi Zefon, Contis, Gjenar romantic
mercoledì 20 aprile 2016
Exomars - a cirî marzians
La fantasience ch'a devente veretât. Ai 14 di Març di chest an e je partide de rampe di Bajkonur in Russie, une navisele spaziâl robotiche, ven a stâi cence cristians parsore, cul fin di viodi se a son olmis di vite, ancje passade, e se l'om al podarès vivi al dì di vuê sul planet Mart. E je lade vie di sburide a une velocitât di 95 mil chilometris a l'ore, e e metarà siet mês par jentrâ in orbite dal planet daspò vê fats 496 milions di chilometris. Une volte rivade là vie e scomençarà a fâ fotografiis une vore precisis par cirî gas e formis di vite biologjiche, daspò e mandarà jù sul planet un modul, clamât Schiapparelli in onôr dal nestri grant astronom dal 1800 cognossût in dut il mont pai siei studis sul planet Mart, al fin di misurâ l'atmosfere e il clime propit su la scusse. A ‘nde un grum di tecnologjie taliane doprade in cheste mission, e par zonte ancje la vuide e je sot la responsabilitât di talians de Agjenzie Spaziâl Taliane. Une seconde mission, programade pal 2018, a puartarà parsore un tratorut, il Rover, ch'al podarà cori sù e jù e sbusâ la scusse fin a dôi metris a font cuntun foradorut fât in Italie, par cjapâ sù materiâl di analizâ in Tiere.
In zonte al foradôr a ‘nde altris argagns di marcje taliane ven a stai:
DREAMS, a son sensôrs pes misuris dal clime, come pression, temperadure, umiditât, velocitât dal aiar, e vie discorint, fat dal INAF dal osservatori di Napoli
AMELIA, modei par misurâ l’atmosfere biel dilunc de calade sul planet, par cure dal CISAS de Universitât di Padue.
MA_MISS, spettrometri metût dentri tal foradôr par capî il davuelzi de gjeologjie sot la scusse, fat dal INAF/IAP e Finmeccanica.
INRRI, micro rifletôr laser di doprâ pe rivade dal Rover sul planet, par cure di INAF/LNF di Frascati.
Insiemi cui talians àn lavorât e a lavorin ancje, spagnûi, todescs, danês e sienziâts di altris nazions de Agjenzie Spaziâl Europeane.
Par siet mês nissun al fevelarà plui di EXOMARS fintremai ch'a no sarà rivade a destinazion, e biel ch'a si slontane je a sintarà simpri di mancul il vosarili dai pulinârs TV sul referendum, lis votazions aministrativis, i scandui dai foradôrs di petroli, e no vignarà a savê nuie nancje s'a vierzaran une indagjin ancje su di jê. No us vegnie voie di jessi là parsore ancje a voaltris, come ch'a mi ven a mi?
Publicât di gelo stellato a lis 08:00:00 17 coments
Etichetis: Bepi Zefon, Contis, Gjenar fantasience, Gjenar sociâl
lunedì 18 aprile 2016
I luvins
Il martars a Codroip e je une zornade speciâl. A rive int di ducj i paîs dongje, che no pues mancjâ a chest apontament setemanâl. Lis ostariis a son plenis di int e tancj di lôr, bevût un taiut ta un puest, cun la scuse di cirî cualchidun, a van a preâ subit ta une altre glesie. Pe place il vosarili al è cussì alt che si tu âs alc di dî a cualchidun dongje di te, i tu âs di alçâ la vôs.
Vuê me mari e vûl puartâmi al marcjât e par me e je la prime volte. Je mi ten strente la manute parcè che framieç dute chê int i podarès pierdimi. M'al veve racomandât plui voltis prin di jessi di cjase: ”Paulino, tenti simpri tes mês cotulis, che si tu ti pierdis cualchi zingar al podarès puartâti vie!”. Jo o ai il terôr che al sucedi alc dal gjenar e no moli nancje un moment la cotule di mê mari.
Po ben, a viodi dute la place e il borc di sot cussì plens di int e di barachis, jo o soi incantesemât. Sui bancs des barachis al è di dut e di plui. No ai mai viodût nuie dal gjenar; vistîts, maiutis, bregons, cotulis di ducj i colôrs, e po scarpis, scarpets, çavatis, scalfarots di dutis lis misuris. Po ancjemò la barache dai plats, scudielis, tacis, cjassis di luminio e di len, pirons e sedons. Cuant che o viôt l'om che al vent plats, a butâju par aiar, disint che a son infranzibii, e ai sbrisse un plat che par tiere al va in mil tocs, i sclopi a ridi di gust; l'om dai plats, mi da une cjalade di brut e jo mi scuint tes cotulis di mê mari. Passìn devant dal banc dai dolçs e mê mari mi strissine vie di corse cence che o vedi il timp di tacâ a vaî. Che o sin denant dal banc dal pes si inacuarzisi subit pal odôr. Il pessâr al spessee a butâ glace sul pes ma lis moscjis a fasin fieste distès. La barache dal formadi po e mostre formadis di dutis lis cualitâts; jo o cognòs nome chel di latarie e soredut no ai mai viodût une forme interie di grana, nere e cussì grandonone. L'odôr dal formadi po al è cussì bon di fâmi vignî la aghegole. In font dal marcjât, finidis lis barachis, a son lis feminis che a vendin besteutis. Une e à un zei plen di poleçuts, une altre a vent razutis e jo o sarès ancjemò li a cjarezâlis tant a son nininis. Tornant indaûr, mê mari a si ferme a cjoli un pocje di verdure e cualchi pome. Sul banc dal pomarûl, intun cjanton, al è un grum di robis zalis e tarondis, che jo no cognòs. “Ce sono chês robis li, mame?” domandi. “A son luvins e a son ni vore bogns” e fâs je.
Cussì mê mari a si gjave un caprici e 'nt compre un scartuçut. Ju cerci, ma san come di fasûl crût o di cesaron e no mi plasin, cussì torni il scartuçut a mê mari che ju pare ju cence fâsi preâ.
Vignint vie o ai ancjemò tes orelis la vôs dal pomarûl che al zighe: “Vaît, vaît frutins, se no la mame no us compre i luvins”.
di Pauli Jacus (IV3IAN)
Etichetis: Contis, Gjenar romantic, Pauli Jacuss
sabato 16 aprile 2016
Ce contìno a San Marc
Mandi a ducj, contecurtârs e prudeladôrs di Contecurte.
Vuê o vin une super gnove che e rivuarde la nestre Ostarie!
Vinars che al ven, ai 22 di Avrîl, inte suaze de fieste dal paîs dute furlane inmaneade a San Marc (chel di Merêt di Tombe, par capîsi) e je stade metude adun une super serade, cun dentri nuiemancul che la nestre Ostarie.
O sin capitâts intune serade maraveose, di no pierdi, dulà che si rît, si gjolt, si scolte musiche e contis, si mangje e si bêf.
Onde furlane e à metût dongje il gotha de int fûr cu la cassele che e zire tor par il Friûl in chescj ultins timps. Si tache cui Cjastrons e la proiezion de lôr FriûlRevolution.
Dopo o sin nôaltris de ostarie, cuntune puntade che e zuie cu la narative curte e nus conte cemût scrivi contis intun Ce Contino a San Marc, cun tant di Ostîr, Berlon, Famei… insome, dute la clape de Ostarie e des contis curtis.
E daûr di nô, a sierâ la serade, dopo il sucès in chel di Milan, nuiemancul che i LaipNessLess, cu lis lôr bestiis Forestis.
Ce volêso di plui?
Une serade di no pierdi, e se propite no podês vignî voaltris, fasêt zirâ la vôs, condivideit chest post, invidait sul event dal muselibri... insome, sparniçait!Parsore chi la locandine dal event, si tache aes 18.00 cu la screadure de Sale de Comunitât e aes 20.00 cui Cjastrons… Nô o varessin ti tacâ aes vot e mieze e o sin za pronts e in bore!
Etichetis: Berlon, Contis, Events e Leturis, Famei, Ostîr
mercoledì 13 aprile 2016
La ligrie dai vecjos
Domenie i soi lade a cjatâ i miei nonos in Cjargne, ju ai cjatâts avonde pulîts devant de television a cjalâ une messe. Il nono, pal so complean al veve stât a no sai ce fiere e al jere dut content. Al veve cjatât une machine che i podeve fâ le metât dal so lavôr e alore 'nt veve compradis dôs...
I ai domandât se al scomençave a sintîsi strac di lavorâ. Se al veve pôre di murî.
Al mi a dite che "a 80 agns, nol veva nissuna pora di murî ma no i varès plasût di sei ai tar chel moment...”
Cualchi volte no capìs se lu fâs par fâmi ridi o par sintîsi vivi, ma i ai dite che al jere simpri pront a fâmi spreçâ. Lui al à dite che, sì, al jera simpri pront, ma par cê fâ nol saveva... Dutcâs al mi a dite che i soi plui biei moments al e co al fâs l'amôr. Pe none invezit al e il dí di Nadâl, parce che al sucêt plui di spes. Disse ironiche metint sù le taule pal cafè.
E come chi ridevi viodint il so cjan a menâ le code cuant chi davi un zucar a mi a dite di provâ a da un zucar ancje al nono...
Ae IV a rivave il moment dal ofertori, e al nono invezit i ai dât di scuindon un pachet di goldons, parce che le ultime volte che al jere vignût jù da nô a Lignan,viodint un goldon te splaze, no sai se al e parce che al veve dismenteât i ocjâi o parce che al veve dismenteât cemût che si doprin al crodeve che cualchidun al ves pierdût le piel fasint l'amôr.
Ce che al fasarà dai goldons no lu sai e no ai voie di savê, i ai dite. Ma o sarès distès curiose za che a son 20 agns che al è in pension. Li, mi à contât che cuant che al jere lât al ufici dal Inps ,a pene che al veve gjavât le cjamese i vevin dite che al podeve rimetile e i vevin dât le pension cence nancje domandâi le cjarte di identitât. Su chest, le none mi à cridât ca "ch'al vares vût di sbassâ bregons e mudantas che i varessin dât encja le pension di invaliditât..."
Ma ae television, al jere rivât il moment de cercje e li, il nono, no sai se par disasi o par avaritât, al studà le TV.
Le none alore si alçà di colp par scjampâ te cusine come une disperade. Po, tornant indaûr cule mantie di bachilite de moche in man a disé che no saveve se jere une punizion par vê studât la TV ma par no studâ il café, si jere dut brusât.
- Sorta chi ai studât le television senó tu no tu studavas plui il gas. Al disé il nono. Daspò, dopo une polse, seri come un plevan ae benedizion ma i voi in sbighet par spiâ le mê reazion, al contà che di buinore, metint le cjamese i jere restât un boton te man, daspó metint lis scarpis a i jere restât le coree te man e comò che al veve di lâ a pissâ al veve pôre di fâsi dan...
I no sai trops agns che vivaran inmò i miei nonos ma al mi displasarà un grum cuant che laran. Il lôr fevelâ lunc ma sclet e le lôr ligrie vere o pustice mi mancjaran. Cu la etât che àn, a son inmò pulîts e a voltis miôr di me. Anzit, o vevi di ringraciâ le none pal so bon consei. Le ultime volte chi eri stade dal miedi o vevi vût un farmac par durmî e jê a veve volût savê il parcè. Cumò o duar cence interuzion dute le gnot parcè che in gracie dal so consei, invezit di cjapâlu jo, il sonifar lu doi al gno om.
di Jaio Furlanâr
Publicât di gelo stellato a lis 08:00:00 11 coments
Etichetis: Contis, Gjenar ironic, Jaio Furlanâr
lunedì 11 aprile 2016
La muart e Svualdin
La Muart e jere partide ancje jê a binore ma di Udin. La Muart e veve fat gulizion cuntun bevaron fat cun chês robis modernis di cumò… mi à dit gno nevôt… taurina, ercolina, hulkina…
Svualdin al veve une vecje Torpado mieze rusine e cu lis mantiis di cuar. Le veve pene piturade cuntun lavôr “a cjandele” ven a stâi al veve brusât la vernîs frescje fasint des riis e cussì e sameave a une tigre.
La Muart e veve une biciclete di titanio che e valeve 4000 euros e, in gracie dal bevaron, e jere za a Pagnà.
Svualdin al veve bielzà peât la prime fassine di lens bogns par piâ il fûc cuant che, inte Ipovie, a retis di Cjastelîr e rivà la Muart!
Svualdin al fasè apene in timp a viodi la Muart: chel coredôr cuntune strane divise cul disen di un SCHELETRO! Il coredôr al jere in bombe! A 70 a la ore… no si sarès fermât par un puaret cuntune vecje Torpado.
“Adiudiudiu… ma isal mat?” al pensà Svualdin e si butà viers il cjamp par evità il ciclist ma si inçopedà colant cu la muse ta lis gjambis di blave taiadis di pôc e... nie, si svuarbà un voli, ma la muart i passà su la schene e no si inacuarzè nancje di lui.
Di chê volte, a ducj chei che i domandavin cemût che si jere svuarbât, Svualdin al rispuindeve: "ah, jesus! Miôr vuarps che la biciclete!" e ducj a pensavin che al fos deventât ancjemò plui mat, ma savìn ben nô che no je vere!!!
Di chê volte, a ducj chei che i domandavin cemût che si jere svuarbât, Svualdin al rispuindeve: "ah, jesus! Miôr vuarps che la biciclete!" e ducj a pensavin che al fos deventât ancjemò plui mat, ma savìn ben nô che no je vere!!!
di Milio dai cjans
Etichetis: Contis, Gjenar ironic, Gjenar sureâl, Milio dai cjans
venerdì 8 aprile 2016
Benedete television
O sai di jessi une vore ingorde, chi a Cjarlins une come mê la clamin “sfunzicade”, di dolçs po’ no stin nancje a fevelâ!
No dome di dolçuts, ma propit cun chêi o ài començât di piçule la mê cariere di robariis: une volte scuviert che la clâf dal armâr in cjamare di mê mari e jere la stesse dal comò… voltiti mont! In tal zîr di un marilamp o ài fâts sparî un biel pac di wafers, formât famee, miôr di Silvan il mâc!
Zaromai di un biel pôc di timp o tiravi lis orelis a scoltâ i discors jenfri gno pari e mê mari: o sintivi a fevelâ di ratis, un biel numar di lôr, ma gno pari LA VOLEVE e l’unic mût par vêle, par un molzidôr, ven a stâi i paria, i ultins inte scjale sociâl, al jere propit chel di comprâle a ratis e al Tôr, la buteghe di eletrodomestics dal Sior Sorato, e judave cussì ancje i ultins in classifiche.
E je rivade, a la fin, poiade suntun carel neri cun doi riplans di veri, un bocon di bussulot scûr e cun sot, intal riplan di veri une robe di fier (il gno om eletricist mi à dit che tal so nol jere il “stabilizzatore di tensione” par talian). Parsore di chest bocon di bussulot o vevin vût in regâl un ridicul abat-jour, che forsit al servive par vê un pôc di lusôr inte stanzie cuant che o cjalavin la television, intal câs che si jevassin sù de cjadree par no lâ a sbati cuintri cualchi picôl o spiç di no sai ce. Un mont, dentri di chê scjate, che al mostrave l’isolament trement di chel cjasâl li, indulà che o vivevin, la Famule, regalant cussì a chê frute ingorde no dome di wafers, ma di dut chel che al slargjave l’orizont di là da la stale, di là da lis povoladis... di là... di là di... dut chel che o sintivi la mancjance, forsit di un mont fat di int, di contats, di salûts, bocje di ridi, cjacaris, ridadis.
O començavi a vivi intal moment che al sparive il monoscopi cu la musiche che e faseve vignâ jù la rêt, scuasi come chê di un cogôl: al sucedeve tor lis cuatri e mieze cui programis pai piçui, ven a stâi “la tv dei ragazzi”. O jeri come un plen di sêt intal desert e mi bevevi dut, propit dut! Cartons animâts, senegjâts, telefilms, contis di un pirate tartaiot inte nâf da la none dal corsâr neri (Pietro de Vico e la sô femine Anna Campora), lis flabis di Paolo Poli, indulà che lui, sentât suntune cjadree a ti tirave fûr dome cul cambiâ i tons de vôs une slavine di personaçs, un teatri intîr inte sô vôs e inte nestre fantasie... ingrisui di no crodi di tant brâf che’al jere (no dome al jere, parcè che none Barbara lu à viodût ancje in teatri e nol è cambiât di une virgule!) Ma mi zupavi ancje Enza Sampò cu la rubriche pes fantaçutis, mê mari no si deve pâs a viodimi cussì inçusside daûr de television, parfin a parecjâ la taule o fasevi dut cuntun voli a la television! O bevevi ogni peraule di chê scjate magjiche, fin a rivâ al “Carosello”: e li purtrop, a no jerin ni sants e ni madonis, si veve di lâ sù pai taps! Sfunzicade come che o jeri (e o soi) no mi rassegnavi a no viodi chei biei senegjiâts di Antongiulio Maiano, che a fasevin dopo Carosello e o vevi studiât, vie pal dì, une gjincane jenfri lis breis fûr des cjamaris par memoreâ chês che a cricavin e poiâ i pîs cussì dome su chês cidinis... O vevi lassade a pene a pene metude dongje la puarte par no fâ sintî nancje il cric de sieradure e, tal cidinôr de cjase, un pît su la bree buine e chel altri cu la gjambe ben vierte par rivâ a chê altre bree che no cricave, cul cûr in bocje e i tambûrs intes orelis, a la fin o soi rivade in cusine. Il volum scuasi al nuie, tacade a la television o stevi cjalant Alberto Lupo che al recitave inte “La Cittadella” e… di bot e sclop a no si pie il lusôr intal tinel e la staze zigant di gno pari e jentre in cusine come une bissebove, berghelant, blestemant e cul braç tignut a la maniere di une spade mi segne la vie de cjamare!
E je ben vere che jo a gjo pari je varès ancje petade, ma ben a mê mari no i scjampave nuie e la mê ritirade e puartave onôr a jê, che mi deve dîs a zero in furbetât e companie biele!
di Barbara Battel
Etichetis: Barbara Battel, Contis, Gjenar romantic
mercoledì 6 aprile 2016
Il câs de letare cence non
La vôs dal ostîr e jere compagnade dal so gran dêt che al pontave viers il bancon.
Il Comissari Rocheton al à cjapât in man la letare e subit al à scomençât a cjalâle par ben.
«Uhm... Ce strani... Cence nissune scrite... Sigûr e plate alc. Ostîr, clamimi Spilot. Chest al è un câs dificil: une femine je in pericul di vite. Jo o voi ta mê stanzie di sore.»
Il vecjo amì di Rocheton al jere li in mancul di une ore.
«Viodistu, Spilot, cumò ti conti il câs da la letare cence non. Scoltimi cun atenzion. Cheste letare je di une femine, come che si sint dal parfum da cjarte. Une femine plene di pôre, tant che no à rivât nancje a scrivi il non dal destinatari. Cun di plui la femine je jentrade in ta ostarie cence che nissun si sedi inacuart. Sigûr alore che a jere vistude di om. La ostarie je simpri plene di fum e confusion e a voltes si pues confondisi di om a om. Ma une femine si sarès viodude.
«La femine ancje si sint smicjade di cualchidun...», al va indenant Rocheton. «Cualchidun al cîr di copâle, viodistu la cjarte da la letare un pôc fruçade. Je la pôre, il fastidi, la voie di platâsi e di domandâ il me jutori. Puare femine...
«La cuestion a devi jessi une vore grivie ancje par un altri particolâr: sul cjanton da la letare si viôt une piçule magle. A somee vin neri, ma invezit al è sanc imbrucjât. E cuant che intun câs al è il sanc, la robe je penze! Pericul, cjarissim il me amì. O vin di movisi a cjatâ la femine, prin che par jê al sedi masse tart!»
«Ce storie ingropade, Comissari. E se invezit a fos dome une letare smenteade par câs sul bancon da la ostarie, salocor di un om che al à une buteghe di parfums, che al veve premure, al à bevût un tai di corse e al à maglât la cjarte?»
Nancje finît di cjacarâ, si sint tucâ intor da puarte da stanzie. Al jentre l'ostîr.
«Comissari, al è di sot un om che al dîs di vê smenteât une letare cence non. Che altre dì al jere jentrât di corse a bevi un tai e, sore pinsîr, al à lassade sul bancon. Mi à dit ancje che al à une buteghe di parfums...»
«Spilot...», al dîs Rocheton. «Eco sberdeât il câs da la letare cence non.»
di Massim Furlan
Etichetis: Contis, Gjenar ironic, Gjenar poliziesc, Massim Furlan
lunedì 4 aprile 2016
… Si o soi jo, Lisute, e tu cui sêstu?
Ogni dì, tor misdì, cuant che il soreli nol sparagne a di nissun il so lusôr, soredut a lis lisiertis che a jessin a pueste des busis dai mûrs par scjaldâsi, Lisute, cul telefonut ben stret tes sôs mans come se al fos une relicuie, si sentave dongje il pin suntune lungje bancje di clap, ben poiade tal zardin denant de glesie.
Lisute di un pieç malade tai gnerfs e tal cûr, cussì al diseve il dotôr e veve pierdude la voie di vivi, la sgrimie, la grinte che sbulie sot la piel de zoventût.
E dome tal clip di chê bancje che al scjaldave il so cuarp sclagn, lunc e malât, e cjatave un fregul di salustri intes sôs grisis e lungjis zornadis.
“Nancje che la vessin striade” e diseve sô mari, che cjalantle e capive che a chê frute, di une vore di timp, tal cjâf i balinavin dome bruts pinsîrs e tal cûr e veve dome lancûr. E dut al jere tacât di cuant che pai siei sedis agns i vevin regalât un telefonut tant inteligjent che in plui des telefonadis, al misurave ancje la fiere. E no dome chê: dentri in chel tramai Lisute e podeve lei il gjornâl, viodi la television, ma soredut cu la sô imagjinazion e podeve rivâ in ogni lûc di chest mont, lontan o visin che al fos stât.
Chel imprest intun prin moment, par jê, al jere stât propit une maravee, une biele citât, un altri mont dut di scuvierzi.
E par chest e jere lade a stâ, cu la sô fantasie, jenfri chê scjatute fate di veri e di plastiche indulà che e veve cognossûts, no si sa trops cristians. Forsit plui di mil.
Pecjât, che jenfri chel trabacul no podeve olmâ l’odôr de lôr piel, sintì se puçavin tal flât o viodi se al cambiave colôr chel biel fantat che i veve fat capî che no si sarès tirade indaûr, se al fos stât li cun jê, e al vès provât a bussâle.
Insome chel telefonut, ancje se tant preseât, al jere stât la sô ruvine
Puare frute, si jere inmalade propit di cuant che jere lade a stâ la dentri, dismenteant il mont vêr che i stave dongje. Indulà che si mangje si bêf, si lavore, si fevele, si vai e si rît.
Lisute puarete, ingjanade des modis, chel mont lu veve dal dut bandonât. Di fat e jere simpri cui dêts sui botons de tastiere di chel telefonin che la veve pardabon striade.
Chel tramai, par jê, al jere deventât piês di une cole, une fissazion che no i lassave un moment di padin. Nancje in chês pocjis voltis che si sentave par gustâ cun so nono. Lui che la veve fate cressi cu lis sôs flabis e braçolantle come une pipine, forsit, al jere l’unic che al varès podût vuarîle di chê brute malatie: liberâle di chê ossession
Ma cemût podevial, se di cuant che al jere lât in pension, di matine a pene sveât, fin prime di indurmidissi al jere simpri tacât inte television? Si pierdeve dal dut dentri in chel scjatulon indulà che dome si bale si cjante e si sivile. Par no dî jenfri chel stes mont che al veve glotude Lisute.
In chel mont virtuâl indulà che dut si smentee e no dome la vite vere di ogni dì, ma ancje i ricuarts. Alì che ancje chel puar om al veve pierdût i siei, come la storie di chel pin, indulà che ogni dì e leve a sentâsi Lisute. Cui che lu veve plantât, i nîts di gardelin che tra i siei ramaçs, di frut, al leve a cirî.
E no dome di chê si jere dismenteât, ma ancje la storie dai claps su chei mûrs dongje de glesie, ancjemò maglâts dal sanc di chei partigjans che in timp di vuere a vevin fusilât i todescs une domenie a pene finide messe grande.
Puar nono, vessial smenteât dome chês storiis, chei ricuarts. Il so cjâf al jere vueit, ma piês ancjemò nol viodeve plui ce che al sucedeve ogni dì sot i siei voi: lis stagjons che cambiin, la int che e nas e che e mûr, lis vueris, che magari cussì no, si fasin simpri plui dongje.Vere, storiis, no simpri bielis, ma di vite vere: lis medisinis plui potentis par vuarî di ogni mâl; i imprescj adats par comedâ chest mont che al va simpri plui indaûr.
di Nello Malisano
Etichetis: Contis, Gjenar romantic, Gjenar sociâl, Nello Malisano
sabato 2 aprile 2016
Contecurte Day - la disfide
Il prin Contecurte day al è vignût cussì ben, ma cussì ben, che… o vin pensât di tornâ a fâlu!
E alore, in gracie dal Comun di Udin e des manifestazions pe Fieste de Patrie dal Friûl, MARTARS AI 5 DI AVRÎL li de BIBLIOTECHE JOPPI, A UDIN, tor 6 sot sere, il vuestri Ostîr cu la sô combricule di sbandâts al à acietât di presentâ in version ridote une gare di Contis Curtis.
Cu lis leturis dal Famei, de Camarele, l’acompagnament dal Cjantôr e une gnove entrade in ostarie, Margarite, si tornarà a meti adun un spetacul che al tire dongje narative e leterature, lenghe furlane e leturis senichis, il dut inte capitâl dal Friûl.
Velu achì l’event facebook, par ducj chei che a vuelin e podin invidâ int, e velu chi il calendari complet des manifestazions pe fieste dal Friûl a Udin!
Us spietin ducj!
Etichetis: Camarele, Cjantôr, Contecurte Day, Contis, Events e Leturis, Famei, Ostîr
venerdì 1 aprile 2016
Nando, la bolp dal pinel
Nando pitôr al veve nomine e snait di savê ben messedâ pinel e colôr.
Un dì un plevan di un paîs da la basse lu clame a pitâ un crist su la crôs, e par davuelzi chê vore oltri il dovût onorari i da lozament fintremai a lavôr finît.
Il contrat al fo fat e Nando al scomence il lavôr dopo vê garantît cun tendis e linzûi a scuindi il mûr de glesie, che nissun al veve di viodi.
Nando al piturave, ma no cun trop gust; no pal lavôr, ma pe monotonie dal past, fertaie cu le cevole a gulizion, fertaie cu le cevole a misdì, al replicave mirinde e la cene e tornave cussì. A corevin i agns dibot subit vuere, e la perpetue si scusave, che di altri nol jere, cussì Nando, pazient, al mangjave chel pôc passât dal convent.
Finalmentri il lavôr al ven concludût e domenie in gran fieste al sarès stât presentât.
Sindic, fabricîrs, bande paesane, president di latarie, sunadôrs di cjampane… al rive il moment di scuvierzi il lavôr.
Al tîr di une cuarde al cole jù il covertôr, ducj i presints a mugugnin, nissun bat lis mans…
Ce jerial sucedût?!
Il signôr al veve il cjâf pleât dut in bande, e plui che une espression di dolôr al pandeve muse di disgust e riviel, come stiçât di un cjatif odôr!
Il plevan dut scaturît al domande a Nando spiegazions…
“Siôr plevan”, al dîs Nando, “Fertaie e cevole a matine, fertaie e cevole a mieç dì, fertaie e cevole a cene, al è normâl che il respîr dal pitôr ai vevi dade che pene!”
di Luciano Marinig
Etichetis: Contis, Gjenar ironic, Luciano Marinig
Iscriviti a: Coments al post (Atom)


c: text/html

text:
dissabte, de juny 09, 2007
Viers i esams
Vuê o ai studiât un grum. no sul seri, fisiche, e un pôc di C#. Ma, come probabilementri ducj a san, al è il prin no il secont che mi preocupe. Sperin ben. I esams a scomencin ai 19 mi pâr, vie par une setemane, dopo une pausute, e o dovarès rivâ a viodi i RedHotChiliPeppers a Udin (cuant mai tornarano?) e dopo ancjemò un dôs setemanis di dâi sote. Po forsit polse. Chê altre sere o jeri un un dai mei piês moments, no rivavi a fâ nuie, al mancjât pôc par butâmi ju dal barcon. Bon, po al è passât, planc a planc, però no sai, o ai simpri voie di lâ vie, o ai gole di fâmi un biel viaç, i viaç mentâi no son plui vonde, si fevelave di lâ un pâr di diis in Grecie, cuissà. Cumò a cjase a son trê argjentins, amîs di P., tipo un al à la me etât, però lui al è ca, e jo no soi in Argjentine. Un seri al varès di tornâ a studiâ cumò, ma al è ancje sabide, a larai a sparâ cazzadis cui argjentins. o un biel filmut. di lâ si sint chel imprest tipo armonighe, che doprin pal tango, il bandoneon, o larai di lâ, a sintî i tangueros, a gjoldimile cussì. A comunque une setemane a vonde frescje e ploie. No sai cuant che tornarà. Îr di sere i argjentins mi àn fat sercjâ fernet cun coche. al sa di midisine
Zontât di Andri a lis 20:48
Etichetis: Argjentine, drinks, musiche, seradis, timp, universitât
Subscriure's a: Comentaris del missatge (Atom)

robotstxt: allowed

filter: keep


text:
Il
consei comunâl di Vukovar al à decidût che lis scritis par serp
(alfabet cirilic) a saran gjavadis des tabelis istituzionâls e de
segnaletiche stradâl de citât e che par otignî documents par serp
dai uficis comunâi si varà di paiâ une soretasse. La decision e je
stade fate buine cul vôt dai conseîrs de Union Democratiche
Cravuate (HDZ) e e à cjatât la poie dai nazionaliscj cravuats e dai
grups di veterans. La leç statâl su lis minorancis e previôt l’ûs
couficiâl de lenghe minoritarie te segnaletiche e tai rapuarts cu la
aministrazion publiche cuant che i membris de comunitât minoritarie
a son almancul un tierç de popolazion totâl e, daûr dal ultin
censiment, a Vukovar il 34,8% de popolazion al è serp. La decision,
in plui de oposizion socialdemocratiche de citât, des organizazions
antifassistis e dai rapresentants de minorance serbe, e à jevât
ancje lis protestis uficiâls dal guvier di Belgrât.
Font:
Balkan Insight,
18/08/15


text:
Il prin
ministri turc Recep Tayyip Erdogan al à fat savê che il so guvier
al à in cantîr diviersis riformis che a laran ancje a pro de
comunitât curde che e vîf dentri dai confins de Turchie. Si fevele
di une modifiche de leç eletorâl che e varès di sbassâ dal 10 al
5% o fintremai di puartâ ae eliminazion totâl dal soiâr par podê
jessi rapresentâts in Parlament. Chest proviodiment al varès di
favorî duncje i partîts turcs plui piçui e une rapresentativitât
plui fuarte des formazions politichis curdis. Une altre misure che e
varès di jentrâ in vore e je la pussibilitât di doprâ i nons des
citâts dal Kurdistan setentrionâl no dome par turc, ma ancje par
curdi. Sul front de educazion invezit l’ûs de lenghe curde al sarà
permetût intai istitûts scolastics privâts. Lis gnovis a son
stadis cjapadis in maniere avonde frede de bande dai rapresentants de
comunitât curde dal moment che si trate di misuris une vore
limitadis che no rispuindin aes domandis fatis indenant inte suaze
dal procès par une soluzion pacifiche dal conflit che par agns al à
viodût cuintri lis autoritâts turchis e il PKK. Si è di fat une
vore lontans dal garantî ai curdis la pussibilitât di studiâ la e
in lenghe curde e ancje de liberazion dai passe mil militants curdis
impresonâts.
Font:
BBC, 30/09/13


text:
Il ministri galês pe educazion, Leighton Andrews, al à presentât ae Assemblee nazionâl la Strategjie pe educazion in lenghe galese. Si ben che tai ultins vincj agns si vedi vude une incressite massive de presince dal galês intes scuelis, si trate dal prin proviodiment che al fisse un model unitari pe educazion ta cheste lenghe su dut il teritori dal Gales. Il document al fisse un program di incressite dal insegnament par galês cun obietîfs e struments di intervent sul medi e sul lunc periodi. Si previôt un aument sei dal numar des scuelis cun ûs veicolâr de lenghe, sei des oportunitâts di vê une educazion bilengâl ancje inte scuele secondarie. Andrews al à ancje comunicât che al zontarà 1 milion e 725 mil sterlinis ai fonts za impegnâts ta chest setôr. Sei l’Ufici pe lenghe galese (Bwrdd yr Iaith Gymraeg) che la Societât pe lenghe galese (Cymdeithas yr Iaith Gymraeg) a àn dât un judizi avonde positîf sul proviodiment, ancje se a àn segnalât cualchi pont critic. L’Ufici pe lenghe galese al à domandât al guvier di sigurâ aes scuelis e aes aministrazions locâls ducj i fonts che a coventin par meti in at la gnove strategjie. Pe Cymdeithas, invezit, no si veve di svilupâ il proviodiment dome su la fonde des domandis dai gjenitôrs, ma suntun model di intervent là che la lenghe galese e ves la stesse impuartance di chê inglese.
Font: Welsh Assembly Government, 20/04/10; Cymdeithas, 22/04/10; Welsh Language Board, 26/04/10


text:
Nostalgjie
A son passâts scuasi siet mês di cuant che o sin lâts cun Luche e Pauli a Colonia Caroya.
O sin stâts là pôc plui di une setemane, ma in chei dîs a son sucedudis tantis robis che mi àn cambiât la maniere di viodi. E dopo ti coventin mês par capîlu, cun musis e vôs che ti restin simpri dentri: Claudio mi mande lis fotos dal grant campionât di more caroyense che al è a pene finît, li dal Macadam... o sint di gnûf in bocje il savôr di cjocolate e sgnape dal dolç di Ana Lia, ce bon... e tes orelis el golpear di mats intal lengaç misturât dal zûc: quaternassa! dos! siet! tutalamano!
Ator pes stradis di Barcelone i buereârs a vendin ancje camotis rustidis, ancje se ur disin moniatos, e no je une volte che no pensi a Diego, a Marcos, a Marta e Daniel, che ju pues sintî ogni setemane ancje a Onde Furlane...
Ma alc al è cambiât: la nostalgjie, il mâl dal tornâ, un mâl mugnestri. Parcè aio nostalgjie di Colonia Caroya, jo che o pues lâ in Friûl cuant che o vuei, si fâs par dî, e ben ancje chel mi mancje? Parcè vê nostalgjie di alc che, par istint o parcè che nus àn insegnât cussì, o calcolìn un Friûl pierdût, un toc dal Friûl fûr dal Friûl?
Parcè che sì: parcè che tu imparis che aromai no son pierdûts lôr, che no ju vin pierdûts nô, che a son impuartants parcè che ju ai cjatâts cence vêju pierdûts e che, compagn che pardut là che o soi lât a insegnâ, mi àn insegnât di plui lôr.
E cheste e je la vite: il viaç, la cognossince, il volê ben e chel dolôr mugnestri.
Un Friûl dome di lenghe furlane? Nancje par insium!
Alore ce propueste di politiche linguistiche si puedial fâ pal Friûl?
1) Viodût che lis soluzions nazionalistichis a talian vie (imposizion di une forme sole e scancelazion di chês altris) a son stupidis e criminâls, si à di fâ che une idee come "In Friûl si à di fevelâ dome furlan!" nancje no nassi.
2) Si podarès vê la tentazion di cjapâ une mape come chê parsore e dî: te zone blancje e je uficiâl dome la lenghe furlane, ta chê rosse dome la lenghe todescje, ta chê verde dome la lenghe taliane, ta chê blu dome la lenghe slovene. Nancje cheste no sarès une soluzion inteligjente, e sarès determinade di un conservatorisim sierât e di une pôre di chei altris (ancje se cheste pôre e ven piturade di "rispiet"): cussì cheste strategjie, che e somearès garantî la sorevivence dai diviers grups linguistics, in realtât e dividarès lis comunitâts, e zontarès confins su confins, no produsarès nissune cressite, e sarès pôc miôr dal nazionalisim impositîf che al ispirave la logjiche de soluzion 1). Alore ancje cheste idee chi si à di refudâle: il brut al è che e je la fonde de legjislazion taliane di cumò pe tutele des lenghis minoritariis, che par altris resons in ogni câs no da une tutele dignitose.
3) Vino voie di fâ lis robis ben? Vino tal cjâf un progjet di libertât e un Friûl che al torni a cjapâ sù i siei valôrs storics plui positîfs? Alore ancje se in formis e cun strategjiis diferenziadis daûr di ogni situazion, o vin di fâ in maniere che si slargji la cognossince di dutis lis lenghis feveladis in Friûl, cence complès e razisim.
Se il furlan, il todesc, il sloven e il talian, intes lôr diviersis varietâts, a son un patrimoni dal Friûl alore a son un patrimoni di ducj chei che i vivin parsore: se no cognòs e no pues doprâ ni gjoldi un gno patrimoni, ce mi covential?
Tal moment che ducj chei che a vivin in Friûl a capiran (e in câs a fevelaran, ma almancul capî al è un obietîf avonde facil) dutis cuatri chestis lenghis, cualsisei furlan al podarà fevelâ la sô lenghe e jessi capît di cualsisei bande dal Friûl e capî ce che i disin ducj chei altris furlans, ancje se la lenghe che a doprin e je divierse.
Chest al è un Friûl che al merete fat sù: un Friûl li che ognidun al capìs chei altris e al fevele ce che al vûl. Dome chest al sarà un Friûl libar.


text:
Nìn indenant cun chescj cartelons virtuâi, sù. Che po, no si puès no fa di mancul che saludâ e dîsi gracie al zuiadôr che plui al à lassât e dât inte storie di cheste scuadre. O recuperi un strisson di un pâr di agns indaûr, sperant di rivâ a bati lis mans ancje usgnot e che al screi subite il campionât cuntun gôl.Fuarce Udin!
domenica 31 agosto 2014
domenica 24 agosto 2014
La Pipinate
La Pipinate
Si plate daûr San Marc,
Ma l'arc, si sfante.
***
La Pipinate
Soffia l'arcobaleno
Nell'imbrunire.
Scrit di gelo stellato a lis 20:17 0 salvadis che a vevin alc ce dî Etichetis: haiku par furlan
Il fals strisson par Udinese Ternana
Mi sarès plasût, usgnot, invezit di lâ a fâ une corse pai cjamps e viodi un toc di corse dai mus a Gjalarian, lâ a viodi la partide di rive jù, in gracie di jessi abonât.
Purtrôp e le lade struncje, gno pari e mê mari no àn cumbinât di fâlu, in chê zornade de code fûr dal ordenari, e no vin bêçs par rivâ adore a cjolilu in curve...
Poben. O viodarai cualchi partide di plui sul ordenadôr e la sintarai par radio.
Ma jessint che nus displâs restâ cence strision (aromai al è bielzâ dal 2005 che ju si fâs) o ai pensât che il strisson lu pues fâ istes... ciert, magari intune maniere pôc par la cuâl, come che o viodês chest chi parsore, che al è il prin de serie e nol podeve che no jessi sul argoment.
Fuarce Udine, e viodin di scomençâ ben :)
Scrit di gelo stellato a lis 19:56 0 salvadis che a vevin alc ce dî Etichetis: cartei da l'Udinese
sabato 23 agosto 2014
Jets e sotets
Spauridis dal cisâ de machine, al sucêt di lumâ lis ombris dai uciei rimpinâsi pai mûrs des cjasis, viers il tet. Passarins, çoris, chechis, tortorelis… no si rive adore a cognossiju. Si ficjin tal nît di scûr dal sotet. Cualchi volte une e jentre pal barcon intune cjamare, le fâs vaî, si comude in cualchi cjantun e no salte fûr plui, regalant ai insiums, alis par svualâ.
Scrit di gelo stellato a lis 11:03 0 salvadis che a vevin alc ce dî Etichetis: cuadretuts salvadis
giovedì 21 agosto 2014
Jenfri lis spinis
Scrit di gelo stellato a lis 18:56 0 salvadis che a vevin alc ce dî Etichetis: haiku par furlan
domenica 17 agosto 2014
Soi lât a cagâ
Scrit di gelo stellato a lis 20:45 0 salvadis che a vevin alc ce dî Etichetis: haiku par furlan
Iscriviti a: Post (Atom)


text:
Il
guvier asturian al à decidût di taiâ ancjemò une volte i
finanziaments previodûts pal ûs e pe promozion de lenghe asturiane
intai mieçs di comunicazion. I contribûts a passin cussì dai 127
mil dal an passât ai 80 mil di chest an, cuntun tai che al è tor
dal 37%. Sbassâts ancje i fonts pe produzion discografiche par
asturian e par galizian (doprât te part plui ocidentâl de comunitât
asturiane). Ta chest câs il tai al è cuasi dal 17% ma, rispiet a
doi agns indaûr, i finanziaments si son smiezâts.
Font:
Asturies.com,
23/07/15


text:
Pe prime volte la ezkerra abertzale (la çampe indipendentiste basche) si cjate cence la pussibilitât di partecipâ cun sôs listis aes elezions pal Parlament de Comunitât Autonome Basche. Cun di fat, ai 13 di Fevrâr, il Tribunâl costituzionâl spagnûl al à confermât la sentence dal Tribunâl suprem che e impedìs a D3M (Demokrazia Hiru Milioi, o sei Democrazie Trê Milions) e a Askatasuna di partecipâ aes elezions autonomichis. Lis autoritâts judiziariis a àn cussì fatis buinis lis motivazions presentadis dal guvier spagnûl e de avocature di stât par blocâ lis dôs listis. Pal guvier di Madrid, di fat, i doi partîts de çampe indipendentiste basche a son calcolâts di erêts di Batasuna e di chês altris listis politichis za metudis fûr leç par vie che a rapresentaressin sul plan politic la linie di azion di ETA. Cul so intervent, duncje, la magjistrature spagnole e impedìs a disinis di miârs di citadins bascs di podê votâ par listis che a rapresentin la lôr aree politiche, falsant cussì in maniere pesante il cuadri eletorâl inte Comunitât Autonome Basche. Tal câs di Askatasuna – partît che al jere nassût ancjemò tal 1998, duncje prime de “Ley de Partidos” – i judiçs a àn fat plui fature a motivâ la lôr decision. La ipotesi fate indenant e je che ETA e varès metût sù chest partît agns indaûr cun chê di doprâlu plui indenant intal timp se a ‘nt fos stade dibisugne. Dut câs, i “fats” doprâts par poiâ cheste ipotesi a son plui che clopadiçs: par esempli, si à atribuît a chest partît materiâi de organizazion pai dirits dai presonîrs bascs Askatasuna, za metude fûr leç, dome parcè che a àn il stes non. Par protestâ cuintri di cheste situazion D3M e à invidât i siei eletôrs a meti distès tes urnis eletorâls lis schedis di chest partît ancje se il vôt al sarà anulât.
A fermâ la decision dal guvier e de magjistrature spagnole no àn coventât nancje lis peraulis di Martin Scheinin, il relatôr speciâl de Comission pai dirits umans de ONU su la promozion e la protezion dai dirits umans e su lis libertâts di fonde inte lote cuintri dal terorisim. Scheinin al denuncie la ambiguitât dal ûs dal tiermin “organizazion teroriste” intal stât spagnûl, par vie che al ven doprât ancje cuintri di partîts, mieçs di informazion e realtâts associativis che lis lôr ativitâts no si puedin calcolâ di terorisim. Pe ONU, proibî a di un partît di partecipâ aes elezions al varès di jessi alc di pardabon ecezionâl e, invezit, al è deventât alc di normâl tal câs des listis de çampe indipendentiste basche. Cun di plui, par evitâ abûs, Scheinin al invide lis autoritâts spagnolis a trasferî ai tribunâi ordenaris i câs che cumò a son gjestîts ducj di un tribunâl speciâl. Intai câs in cuestion, il rapresentant de ONU al denuncie ancje l’ûs sistematic de preson preventive, dal regjim di incomunicazion dai arestâts e il pericul di maltratament e di torture dai presonîrs.
Font: Gara, 07-14/02/09; EiTB, 08-09/02/09; Galiza Hoxe, 06/02/09


text:
Ca
di vincj agns, tal 2036, inte Comunitât Autonome Basche il 49,5% al
fevelarà par euskara, il 16,7% al varà une cognossince passive di
cheste lenghe e il 33,8% al fevelarà par castilian a front di une
situazion che, in dì di vuê, e viôt il 36,4% te prime categorie,
il 19,3% te seconde e il 44,3% te tierce. Cheste proiezion si le
cjate tal document là che il guvier de Comunitât Autonome Basche al
fisse lis prioritâts de politiche linguistiche pai prossims vincj
agns. La prime di chestis prioritâts e je di mantignî almancul lis
azions metudis in cjamp fin cumò. Cun di fat, ancje se no si ves di
rivâ a fâ di plui e miôr, il lavôr fat massime sui fruts dai agns
‘80 incà al à permetût di formâ simpri plui zovins par euskara
al pont che za in dì di vuê, se si cjale ae popolazion sot dai 25
agns, il 73,2% al è in stât di fevelâ par euskara, il 15,5% lu
capìs ma no lu fevele e a pene l’11,3% al fevele dome par
castilian.
Font:
El Diario,
08/06/16


text:
No molâ2 coments Publicât da il crot il mercoledì, ottobre 13, 2010
O met un dôs fotos dal conciert par Onde Furlane di Sabide stade a Cjasielis.
Tante int.
Tante musiche.
I fruts di fûr a zuiâ cul fûc fin che nol tocje tignîju in braç.
Nol ven voe di molâ.
Tacant Sgorlon8 coments Publicât da il crot il mercoledì, febbraio 10, 2010
O stoi par tacâ a lei il gnûf romanç par furlan di Carlo Sgorlon, Ombris tal infinît.
O ai di disi che o tachi il libri cun curiositât ma ancje cun cualchi prejudizi.
La curiositât e je tante. Intal imprin al va dite che si reste viodint cheste necessitât che al à vût di tornâ al furlan ae fin de cariere e, cumò che o savìn, ae fin de vite. Dopo e je la voie di viodi cemût che e je la opare, parcè che Sgorlon al jere un naradôr vêr, un che al saveve contâ storiis cuntun mistîr che nol è facil cjatâ in altris autôrs furlans. O ai ancje curiositât di viodi il furlan che al à doprât.
No tâs però i prejudizis che o ai tal tacâ la leture.
Di sigûr ciertis atmosferis e ambientazions che al à contât tes sôs oparis, a jerin verementri furlanis (tal sens che un furlan lis rive verementri a capî) e a son dai personaçs che al à inventât memorabii (e tantis di lôr a son feminis).
Ma Sgorlon, probabilmentri ancje par motîfs gjenerazionâi, nol è mai stât il gno scritôr.
Intant o met l'incipit dal libri:
Fatime Nissim, une biele zovine persiane, di pôc parsore dai vincj agns, e rivâ a Sant Martin, un paîs de Basse, dopo vicendis une vore complicadis. Culì e podè viodi subit che l'inzignîr talian che al jere stât so amì te citât di Abadan no i veve contadis bausiis. Di fat tal borc e cjatà prontis par jê, intune cjase di contadins, lis trê stanziis che i vevin prometudis.
O pensi che la Filologjiche Furlane, che e à curât la publicazion dal libri, e vedi une vore di braure par cheste opare. Sigurementri un aveniment pe leterature furlane.
O ai dut câs di fâi une critiche. A mi i libris mi plâs cjalâju, voltâju, nasâju prime di tacâju a lei. Une robe che no mi plâs dal libri e je la cuviertine. Par jessi elegante e je elegante e a son altris libris de filologjiche che a àn il stes stamp di cuviertine, come imagjine al è un biel cuadri di Van Gogh. Però il risultât finâl al è une grafiche che podeve jessi biele trente agns fa ma vuê e somee vecje.
Chel des cuviertinis al è un piçul probleme dai libris furlans. Di spes lis sieltis, magari par incompetence, magari par mancjance di snait o par cuestions economichis, a son sbaliadis e a rindin un libri pôc invidant.
Dut câs se o cjalin la narative di cualitât furlane dai ultins agns, chê de Forum, chê de Kappavu, ma ancje la golaine di narative furlane de filologjiche, lis cuviertinis no son nie mâl. Il puar Sgorlon si meretave alc di miôr.
Bon viodarìn cemût che al è dentri.
Al siere lenghe.net1 coments Publicât da il crot il martedì, gennaio 26, 2010
Si ferme lenghe.net che al è stât un dai sîts storics de Internet furlane.
Tal ultin editoriâl di Anna Bogaro si pues lei la storie di cheste impuartante aventure dal mont gjornalistic furlan.
Se di une bande si viôt la strache, la amarece ancje polemiche e la delusion di Anna, di chê altre si cjate la promesse di tornâ "in curt in vore cuntune altre muse, une altre struture e altris obietîfs, simpri su Internet".
Jo che di spes o soi passât par di là a viodi se e jere cualchi gnove, cuntun pocje di malincunie, o ringrazii Anna e chei che le àn judade par dut chel che a àn fat in chescj agns.
Fasìn ridi il gjornalist5 coments Publicât da il crot il giovedì, settembre 24, 2009
Tornant ai famôs atacs de stampe nazionâl cuintri il furlan e al fat che lis traduzions par furlan di autôrs forescj a son un scandul e a fasin ridi (il sot titul di un dai articui al jere plui o mancul "In Friûl si spindin milions di euros par fa traduzi Brecht (...), e plui indevant al continuave disint che (...) Spietant Godò di Samuel Beckett, par furlan al somee plui prose comiche che teatri dal assurt.)
Bon, o ai pensât di fâi un plasê a Giulia Calligaro e a Raffaele Oriani fasintju gjoldi ancjemò un pocut cuntune liste, a disi il vêr fate di corse, di autôrs che a son stâts voltâts par furlan:
Dante Alighieri, La Bibie, Boccaccio, Omero, Virgilio, Shakespeare, Moliere, Pirandello, Cechov, La Fontaine, Frederic Brown, Isaac Asimov, Martin Buber, Bertolt Brecht, Antonie Saint-Exupèry, Esopo, Fedro, Hemingway, Nievo, Ginzburg, Von Hofmannsthal, Arthur Conan Doyle, Dostoevsky, Collodi, Garcia Lorca, Esiodo, Saffo, Tenesse Williams, Juan Ramón Jiménez, Kafka, Beckett, Orwell.
O lassi ai doi gjornaliscj, cuant che varan finît di vaì dal ridi, di cirî cualis des traduzions a son stadis finanziadis de regjon e cualis che a son stadis fatis gratis. O conti sul fat che a son brâfs a verificâ lis notiziis.
E je muarte Novella Cantarutti0 coments Publicât da il crot il domenica, settembre 20, 2009
O soi tornât a cjase di PordenoneLegge cu la brute gnove de muart de plui grande poete furlane, probabilmentri masse pôc cognossude fûr dal Friûl.
E doprave il furlan di Navarons, o met une de sôs lirichis plui famosis.
I sielç peravali’
I sielç peravali’
Come i corais, da nina,
ch’i fasevi
intor dal cuel
caroni’ lustri’.
I sielç peravali’
Penzi’ di mâl da vivi,
par caroni impiradi’
di piera sorda
Novella Cantarutti (1920-2009)
La foto e je di Danilo De Marco
La normalizazion de cuestion furlane8 coments Publicât da il crot il giovedì, settembre 03, 2009
Dopo chel dal Espresso al è rivât vuê un gnûf atac al furlan di bande dal magazine Io Donna dal Corriere della Sera. Stino par assisti a une normalizazion o almancul a un bon ridimensionament de tutele de lenghe?
Il sfont dai aveniments al è, a disi il vêr, lis elezions dal prossim an in Venit e in Lombardie dulà che la Leghe e somee in corse par cjapâ dutis dôs lis presidencis, e naturalmentri dut il cancan che chel partît al à fat cheste istât pe tutele dai dialets regjonâi.
Bon, alore vie cun dai biei reportage su la straçarie dai bêçs pal furlan. In doi articui si critiche chel pôc fat a scuele, pe television, tai cartei. Si critichin lis traduzions e i vocabolaris. Naturalmentri si butin dentri tal cjalderon ancje dutis lis robis fatis cence contribût public come la Bibie par furlan, il Firefox furlan e la Vichipedie disint che a fasin ridi.
Implicits tai articui a son une schirie di premessis che a somein fa part dal patrimoni culturâl di masse talians:
il furlan al è un dialet come chei altris par chest ducj i discors su la tutele des minorancis linguistichis proviodût de Costituzion e dai tratâts europeans al cole parcè che il furlan nol è une lenghe;
cui che al fevele il furlan (il dialet) al è une persone di basse culture, di bas nivel sociâl, cuntune vision sierade dal mont;
cui che al fevele furlan (e chest nol val par ducj i dialets talians), al è razist viers i talians de basse Italie e viers i forescj;
cui che al fevele furlan al vote pe Leghe Nord;
dut ce che si fâs pal furlan al è anacronistic e al è une strassarie;
dut ce che al è fat par furlan al è di scjars valôr o, tal câs miôr, al è timp pierdût;
la tutele dal Furlan, dal Sardagnûl e des altris minorancis al è un pericul pe unitât de Italie
Cumò jo o pues jessi favorevul o mancul al T9, o pues criticâ o mancul la grafie di Lamuela e il dizionari bilengâl, ma chel che si ven contestânt verementri al è il ricognossiment juridic dal furlan e il fat che al ledi tutelât.
I vantaçs dal bilinguisim1 coments Publicât da il crot il venerdì, luglio 10, 2009
Al è stât publicât sul Science magazine un articul sui vantaçs dal bilinguisim.
I risultâts de ricercje a confermin ce che i studiôs a disin za di timp, ma in chest periodi, dulà che al somee jessi in vore un tentatîf di ridimensionament de tutele dal furlan, al è ben ricuardâsi (nô par prins) cuai che a somein jessi i zovaments di une educazion multilengâl dai fruts.
O sai che al è dificil fâlu par vie di ducj i condizionaments sociâi che o vin e jo lu ai provât sul mio gropon cui miei fiis!
Ma il fevelai furlan ai fruts no dome al è naturâl, al è just e al è un dirit, ma i fâs ancje ben.
Vitalizi a Tavan1 coments Publicât da il crot il venerdì, novembre 28, 2008
Vuê il guvier talian al à assegnât a Federico Tavan il vitalizi de leç Bacchelli.
O crôt che al sedi il moment di disi brâfs a chei che a si son metûts in vore par rivâ a chest risultât.
Il scûr al è ancjemò tant ma cheste sere o soi content.
Maladeta chê volta
ch'ai tacât a scrive
no parcè che al è mâl scrive
ma parcè che
era maladeta chê volta
che ere belsoul
e vaive
e par chist
e scriveve
Federico Tavan
Nus salvarà la Cjargne?0 coments Publicât da il crot il lunedì, novembre 17, 2008
Des mês bandis no si rive a cjapâ ma graziis a internet o soi rivât a viodi lis trasmissions furlanis di VideoTeleCarnia.
Che o savedi jo, lis televisions che a fasìn ogni tant alc par furlan a son Telefriuli, la Rai regjonâl e ultimementri, cussì mi àn dite, ancje Telepordenon.
Chei di VTC a son però i prins a meti i filmâts a disposizion su la rêt, une robe une vore mertorie. Bisugnarès che altris i ledin daûr.
San Simon cence tecnologjie.8 coments Publicât da il crot il giovedì, novembre 06, 2008
Il premi leterari San Simon di Codroip di chest an nol è stât assegnât.
La zurie e veve dentri i scritôrs Franca Mainardis, Mario Turello, Carlo Tolazzi, Aldo Colonnello e Giacomo Vit.
Fra lis cinc oparis presentadis no a crodût che al sedi il câs di dâ il premi a nissun, e e à dome segnalât la racuelte “Contis di un di Torse” di Paolo Monte (che par chest e vignarà publicade).
Leint lis motivazions e lis declarazions fatis dai zurâts, ancje chest colp a vegnin stiçadis des riflessions su la salût de narative in lenghe furlane.
E dîs la Mainardis sul Messaggero dal 29 di Otubar che “lis contis a son cuasi simpri autobiografichis e nostalgjichementri riferidis a vicendis, ambientazions e contescj za sintûts e par nuie origjinâi. Debile e je la forme cun frasis che çuetin, cuntun doprâ spropositât dai averbis, par altri pôc doprâts tal furlan comun (come scjassosementri). La grafie no je curade, di spes vignude fûr doprant il coretôr ortografic. La impression e je che in cualchi câs e sedi stade adiriture dome une traduzion dal talian al furlan”.
La Mainardis si domande ancje se il dovê presentâ des oparis di almancul 90 pagjinis nol sedi masse e se no si vedi di sbassâ il tîr.
Di dut il discors mi ingolosìs un grum chel dal coretôr ortografic. Mi visi di tropis voltis che mi soi inrabiât cu la machine che mi cambiave lis peraulis ancje se no volevi (o pensi a Word) o che in continuazion e cîr di imboconâmi cemût finîle la peraule (come che al fâs il OpenOffice che o dopri cumò).
Par altri mi ven ancje di disi puar coretôr, che di bessôl al comede la lenghe cence savê nuie di robis, ambients e contescj za sintûts, nol à migo che di fâ mal a nissun lui!
Forsit pal futûr o podin ancje inmagjinâsi une machine che e scrivedi par furlan cence la man dal om.
Un furlan che al sorevîf cence i furlans.
Disgrafiis 2 - cuâl isal il furlan plui biel?4 coments Publicât da il crot il mercoledì, agosto 27, 2008
Continuant il discors che o vevi tacât timp indaûr su la grafie o fevelarai vuê de lenghe di doprâ cuant che si scrîf.
Prime di rivâ a la coinè (peraule che a cualchidun i fâs vignî il mâl di panze dome a sintîle) al è ben fâsi une domande: cuâl isal il furlan vêr, cuâl isal il furlan plui biel?
La rispueste classiche e varès di jessi, lant daûr de tradizion, chel di Sant Danêl, ma, almancul che un nol sedi di Sant Danêl, la rispueste e je sbaliade! Il furlan plui biel al è chel che un al à imparât in famee, il furlan de mari, chel che un al fevele di frutin piçul.
Daûr i neurolinguiscj cheste no je une cuestion di gust personâl ma si trate di schemis mentâi che si vegnin a formâ tai neurons dal çurviel intai agns dal so plui grant svilup e che a restaran par simpri, par che al è normâl che la lenghe dal cûr e sedi la variant locâl de marilenghe che si è imparade.
Par chest l'istint che un al à cuant che al tache a scrivi al è chel di doprâ il so furlan.
Se la robe e va di sigûr ben pe poesie, se e pues lâ ben pe prose, pal teatri e magari par il propit blog (un esempli che mi ven iniment al è il curtissâr), il probleme di vê une lenghe comune par scrivi al ven fûr cuant che si cjacare di alc in gjenerâl, di alc par ducj (un gjornâl, de sagjistiche, un comunicât pe stampe).
Chel che o ai fat jo cuant che o ai tacât a scrivi al è stât di cirî di doprâ il furlan comun moderni, la moderne coinè.
Tancj (?!) di lôr la critichin parcè che a disin che al è un furlan inventât dai professôrs, masse dongje al talian, parât ju dal alt de regjon o di chel tristat di Lamuela (e dopo a tachin cuntune naine sui bêçs straçâts, sul fat che al cope lis varietâts e vie indenant, dut scrit ben par talian).
A mi il gnûf furlan mi plâs une vore di plui di chel di une volte…
Al è plui dongje a chel che o feveli jo ancje se sigurementri plui imbastardît.
O ai ancje di disi che jo o soi un câs un pôc particolâr parcè che in famee, di bande di mê mari e di me pari o ai imparât doi furlans difarents, (di une bande chel di Tarcint, di chê altre chel di Codroip). Po dopo i miei paîs (Cividât, Orsarie, Buri), a àn ducj une variant difarente e insome une lenghe comune tal scrit e vûl.
Atenzion però! Dome tal scrit!
Parcè che la robe che mancul si sa e che no si conte mai avonde, il segret che nissun al disvele, (e massime no lu cognossin chei che a tramain cuintri il furlan), al è che no esist une regole di pronuncie dal furlan comun, ven a stâi che nol esist un furlan fevelât comun e che si à di leilu come se al fos il propit furlan.
Se o scrîf dîs ûfs; a Codroip lu lei deis ous e invezit a Buri dîs ûs. Se o scrîf salam di cjase; a Tarcint o lei salamp di cjase e a Orsarie salamp di cjasa, e o soi simpri tal just!
Disgrafiis 1 – il stîl gnûf de grafie furlane5 coments Publicât da il crot il martedì, luglio 29, 2008
Cuant che un al tache a scrivi par furlan, prime di rivâ a la cuestion plui impuartante (ven a stâi ce robe scrivi), si cjate denant une serie di problemis “tecnics”: ce grafie doprâ e in ce lenghe (ce varietât) scrivi.
Za il capî che a son dôs robis di frontâ difarentis fra di lôr al è un ostacul no di pôc, cumò o dîs la me contant ce che o ai fat jo.
Prin di dut o disarai che fra scuele, universitât e lavôr o ai vût scrit e let tant par talian e, di sigûr mancul ben, ancje in cualchi altre lenghe, soredut par inglês. Par furlan scuasit nuie, ancje parcè che al jere dificil cjatâ alc di scrit e chel che si cjatave al jere dut masse “folcloristic”: lis tradizions di une volte, i lavôrs di une volte, i zûcs di une volte, e ce pâr di balis di une volte…
(E si che te musiche o tal teatri robis plui modernis si viodevin... O ai di dîsi che cumò che o ai imparât a cirî o rivi a cjatâ alc di lei che mi interessedi)
Un biel dî mi soi impensât che, viodût che lu fevelavi, e jere ore di imparâ a scrivilu il furlan, in fin dai conts inte vite o ai vût di imparâ tantis robis ben plui dificilis…
Cussì o ai tacât. O ai tirât fûr cualchi librut o ai scomençât a scrivi regolarmentri e a lei dut chel che o cjatavi atôr (e Internet alc al jude).
O ai imparât a doprâ il gnûf stîl de grafie, chê che e ven clamade, cuntune peraule une vore brutone, grafie standard.
Di grafiis minôrs atôr a 'nd è une vore, tant che e je stade (e in part e je ancjemò) une vere vuere des piputis fra i partesans des diviersis grafiis, cun tancj di lôr che si son ruvinâts un grum di gnots pal gnervôs par ce che cualchidun altri i diseve che si veve di scrivi duč invezit di duc' o invezit di ducj, lassânt stâ i duciu o ducju o saio jo ce altri.
Jo o scrîf ducj (su cemût che lu lei o disarai inte seconde pontade…) ma chest e je nome une cuestion tecniche, se cualchidun al scrîf intune altre maniere lu lei istès, nissun boicotaç e nissune pretese di superioritât. Take it easy. No stin a bacilai masse.
Nol è che dutis lis convenzions de gnove grafie mi plasedin (no sai, par esempli mi plasarès scrivi salamp di San Martin invezit di salam di Sant Martin), ma ancje chês altris grafiis che o viôt atôr e an robis che no mi plasin. Dut câs o ai un sisteme e des regulis par scrivi.
Une alternative e sarès; inventâ jo une gnove grafie e tacâ la mê vuere des piputis, magari cun cualchi biele letare (par talian) sui gjornâi…
Cungjò1 coments Publicât da il crot il venerdì, luglio 25, 2008
Son aromai scuasit cuindis dîs che Pierluigi Visintin nol è plui.
Jo lu vevi cognossût par vie des presentazions de version furlane de Odissee che al à scrit cun Sandri Carrozzo. Mi ricuardi che mi veve spiegât la sô teorie che la Odissee al jere un libri progressist e invezit la Iliade al jere conservadôr parcè che e mostrave une vision dal mont reazionarie.
Par sigûr il bon vin che o vin bevût al judave ben a profondî chestis tematichis e ancje altris a dî il vêr…Un articul su la sô vite e sui cetancj interès che al veve si cjate sul ultin numar dal Diari.
Dree e il non de sunete.0 coments Publicât da il crot il martedì, giugno 10, 2008
Par me al è un periodi un pôc incasinât e o rivi nome vuê a fâ un coment pe lungje polse che si è cjapât Il Furlanist, il prin e il plui impuartant dai blogs furlans.
O vevi pensât di fa un post intal spirit plui vêr dal blog di Dree e par chel o vevi tacât a scrivi la liste di dutis lis difarentis manieris di disi frice par furlan, cussì juste par fa un apendice al Pirona.
Par tirâ su il nivel dal articul o varès zontât che al è un omaç a Benigni e al so famôs toc teatrâl sui sinonims talians e o pensavi ancje di tirâ fûr cualchi coment di Pasolin su la sô trilogjie de vite.
Po ben cuant che o soi pront par tacâ a scrivi e o ai denant di me la liste o pensi di provâ a cirî su Internet se o cjati cualchi altri sinonim. O tachi google e … nol vegnial fûr che il gno articul lu à za scrit chel can dal osti di Christian un pâr di agns indaûr, cun tant di contribût di chel che al sarès deventât il gnûf president de regjon. Biel no?
Potence de rêt.
Dree, dut chest ambaradan tu lu âs tacât tu!Buine polse.
Intal mont ideâl1 coments Publicât da il crot il martedì, aprile 01, 2008
Se o gjavin lis fuarcis talianotis plui nazionalistis la tutele dal furlan, intindude come difese di une minorance di protezi (a çampe) o ben come afermazion di libertât (a diestre), e varès di jessi une cuestion facilmentri condivisibile sei dai politics progressiscj che di chei conservadôrs.
Cheste aspirazion libertarie e di avualiance no varès di fâ fature a jentrâ tai ideai di fonde dai diviers partîts talians, almancul inte lôr personificazion regjonâl.
Dut chest intal mont ideâl, la realtât e je plui grivie.
Cuant che al va ben al somee che pai politicants la difese dal furlan e sedi dome un mieç strumentâl par cjapâ i vôts furlaniscj e no alc di verementri sintût, cuant che al va mâl al devente robe di dineâ e di scombati.
Il Friûl digjitâl di vuê: mangjant shusi suntun vulcan.7 coments Publicât da il crot il venerdì, marzo 14, 2008
Viodint il gnûf blog di archeologjie di archeofurlane mi e vignût iniment dai prins timps che o ai scomençât a traficâ cun internet, cuant che di robis furlanis inte rêt no tu 'nd cjatavis par nuie e anzit a dî il vêr lis robis bielis a jerin dome par inglês!
E jê vere che il Friûl digjitâl nol è masse grant nancje al dì di vuê però, se si à timp di cirî, si tache a cjatâ verementri di dut. Lassin stâ il mont blogarin che al è nassût dal furlanist e che al è simpri plui svari. Par cui che no lis à letis o segnali un dôs trê robutis cjatadis atôr.
Scomencin cuntun dizionariut japonês-talian-furlan su la lote e lis arts marziâls e une dispense talian-furlan pe difese personâl fate de Friûl Fight System.
Passin dopo a une piçule pagjinute cul manifest par furlan dal slow food: il sfuei di Parigji, e ae fin rivin al glossari di vulcanologjie in marilenghe sul sît svuizar stromboli on-line.
Nazionalisim furlan?5 coments Publicât da il crot il domenica, febbraio 17, 2008
La plui part dai articui di stampe cuintri la tutele de lenghe furlane vignûts fûr tal ultin an, stiçâts dal dibatit su la gnove leç sul furlan, nol è che meretave di jessi lete. Par caritât al è simpri just lei e al è ben che cualchidun al savedi ben rispuindi, ma par solit, il nivel inteletuâl des argomentazions al jere cussì bas che, gjavant il gnervôs, al vignive voie di lassâ pierdi e vonde.
Sul articul di Paolo Rumiz sul Messaggero di Sabide stade o ai invezit voie di disi alc se no altri parcè che Rumiz lu lei vulintîr e mi visi i siei reportage su la tragjedie jugoslave e lis contis sui soi viaçs atôr pe Europe une volte in biciclete, une altre cu la topolino e magari la volte dopo in tren.
Cheste volte no soi dacuardi cun cuasi nissune des tesis sostignudis tal articul. Anzit plui di cualchi argoment mi somee avonde debul. Su une cuestion o ai dut câs voie di fermâmi, ven a stâi cuant che, ae fin dal articul, al paragone la difese de lenghe furlane al soflâ sul nazionalisim fat di Miloseviç ae fin dai agns '80.
A dî il vêr no je la prime volte che Rumiz al evoche i Balcans fevelant dal Friûl. Mi visi che intun dai soi reportage di viaç, passant des nestris bandis e viodint ce tantis insegnis di buteghis e di fabrichis a vevin la peraule Friuli tal non, al scriveve che chest al jere un segn de influence dal nazionalisim balcanic des etniis che al rivave ancje in Italie.
Inte realtât la storie dai moviments autonomiscj furlans e je aromai avonde lungje e varie, ma se e je une robe che si pues disi su di lôr e je che no àn mai vût carateristichis violentis, la violence no je mai stade ni teorizade ni pensade. La lote pal furlan e je nome une domande di ricognossiment di dirits e cheste e je une bataie di civiltât puartade indenant in mût pacific te convinzion che cuant che si rivarà a bon fin si varâ fat si il ben dal Friûl ma si varâ fat ancje cressi il nivel civîl de Italie.
Bisugnarès imparâ a disi grazie4 coments Publicât da il crot il sabato, febbraio 09, 2008
O sai che no si pues fevelâ par ducj ma un dai limits (e des fuarcis) di tancj furlans che o cognòs al è chel di sparagnâ su lis peraulis. Ogni tant o sin masse ruspis e cualchi volte al sarès di disi alc di plui, magari dome par fâ un compliment o un ringraziament cuant che al è meretât.
E je altre int e a son altris latitudinis dulà che nol è chest pericul e i compliments a rivin ancje masse bondants. Di sigûr no simpri il sparagnâ su lis peraulis e je une brute robe, anzit spes disi dome une peraule juste o ben dite al è miôr. Al è come disi alc che al pese di plui, che al à un valôr plui grant. Anzit al è estetichementri biel rivâ a disi lis robis cun pocjis peraulis justis.
Ma masse spes chestis peraulis dome lis pensin e no lis disin.
Sandri Carozzo, chel mat che cun Pierluigi Visintin al à voltât par furlan l'Odissee, al à metût in rêt la opare di Otmar Mainardis o Anonimo Friulano. Dutis robis fatis a gratis, nome par passion.
Neri inte fumate2 coments Publicât da il crot il venerdì, febbraio 01, 2008
Vuê, intune fumate di chês, al è rivât a cjase mê un vendidôr ambulant. Un neri. Un dai tancj che a vegnin cu la lôr borse grande cirint di venditi cualchi stupidade, ce façolets di cjarte ce un deodorant pe machine o sajo jo ce altri.
Si sa ben che un che al fâs un mistîr cussì al lavore in neri e scuasit di sigûr al è un clandestin.
Chel di vuê al fevelave par furlan, e no dome al saveve dîti un mandi o cualchi peraule par rufianâti ma si viodeve lu capive e lu fevelave propite ben. Di cualchi bande lu varà ben imparât e si à di dîsi che puescj di lavôr a 'nd saressin ma nie permès di permanence par lui, e je la leç...
Passât lontan4 coments Publicât da il crot il lunedì, novembre 26, 2007
Il premi San Simon di chest àn al è stât vinçût dal romanç “Il cop” di Laurin Zuan Nardin. Par podè leilu al tocjarà spietâ un anut parcè che al vignarà dât fûr cu la premiazion dal àn che al ven.
Ma ancje cence vêlu let mi ven di disi alc su la motivazion cun che e je stade sielzude la opare premiade:
“Dai tescj ch’a son rivâts a la jurie, al è chel ch’al pant une cierte inventive. Ancje se al çuete in cualchi motivazion e in cualchi passaç, la storie e je tratade cun avonde suspance. E tache ben, dal particolâr al gjenerâl, e cul truc dai pensîrs di ogni protagonist, al mene il letôr a sclarî il cuadri da la vicende. Al podeve zuiâse miôr tal finâl, cuant che dut si scuvierç masse in premure. La lenghe e je avonde coerente a part il doprâ il passât lontan che no je une carateristiche dal furlan. La prose e je une vore sute cence nainis descritivis, ma cun cualchi soluzion retoriche a la buine”.
Al è interessant il coment sul passât. O dîs subit che intal fevelâ jo no ai mai sintût doprâ il passât e a contâle dute no savevi nancje che al esistès prime di scomençâ a lei alc par furlan! Cuant che o cjacari jo o dîs che Napoleon al è nassût in Corsiche e no che al nassè in Corsiche.
Jessint dut câs che ultimementri o ai scomençât a lei alc de narative furlane o ai ancje di disi che un pôc mi soi ancje abituât a chestis formis. Tal scrit si cjatin.
Forsit la zurie, che e veve personaçs no di pôc tant che Cappello, Carlo Tolazzi, Mario Turello e Franca Mainardis e à voie di sburtâ par un cambiament? La lôr idee e podarès jessi interessante, doprâ l’imperfet ancje tal scrit come che si fâs tal orâl.
Curiôs o ai tirât fûr lis lôr oparis che o ai cjatât e che, se us plâs, us consei di lei.
La çupiçane Mainardis in efiet no mi somee che e dopredi il passât, ma viodin invezit cemût che al tache “Dome cul cjâf, dome cul cûr” di Tolazzi, premi San Simon 1994:
“Nisçun rumôr. Nencia un brut sium, nuia, però Clelia a era dismota, duta sudada, e a sflasava cul còur ch’a la scjassava dal di denti. A saltà fòur dal iet e cjaminant bielpaln su las vecjas brèas dal palment, a passà devant da cjamara di Giulio.”
o ancje il biel “La salamandrie tal fûc”, simpri di Tolazzi, premi San Simon 1995:
“Al scugnì provâ dôs trê voltis a fâ flame par piâ il spagnolet, ce ajar dispetôs, ma ae fin il tabac al cjapà. Berto al tirà une bocjade ficjant te sachete i fulminants, e intant ch’al soflave fûr il fum ingrispant la muse, al scjassà par tiare la prime cinise.”
e no dismenteìnsi il saç “Il Brevet” di Mario Turello, premi San Simon 2001, ve la prime rie:
“Giulio Camillo Delmino al nassè a Puart Gruâr tal 1480.”
In sumis si podarà criticâ il libri di Nardin par un sac di robis ma mi pâr che la storie dal passât no si le sedi inventade lui...
Il prin salt dal crot.
Intal concors a son stadis presentadis 13 oparis e la zurie i à petât ju ben e no mal disint che “nissun di chescj al presentave lis carateristichis di une opare leterarie. Cun di plui i autôrs a àn scrit cjalant masse ai timps passâts, dismenteant cussì di tocjâ temis che si fevele in dì di vuê. A àn zontât ancje che chest gjenar di leterature, vignude fûr dal premi di cheste edizion, no à nissun contat cu la produzion taliane e tant mancul cun chê europeane.”
secont salt dal crot
Se o veis voie di lei o cjatais "La salamandrie e il fûc", "Il Brevet" e altris libris tra i e-libris di Friul.net.


text:
Giuseppe Garibaldi
Giuseppe Garibaldi (Nize, ai 4 di Lui dal 1807 – Caprere, ai 2 di Zugn dal 1882)
Garibaldi: la sô barbe, il so poncho, la barete rosse e il baston a son tal cjâf di ducj nô. Al stes timp, lis sôs impresis di comandant braurôs e “eroi dai doi monts”, i soi tîrs tant che om di vuere e di mâr a son cognossûts a ducj. Cence cjalâ a cui che i vûl ben e a cui che a ‘ndi cjacare nome mâl, e cence cjalâ a dut il Risuriment, e ai oms che a ‘ndi son stâts protagoniscj daur a dutis lis datis come che si fâs tai libris di test.
Ducj a àn bielzà studiât la storie di Italie e chest periodi in particolâr: cualchidun al po svantâsi di vê un dret rivuart par vêlu scoltât de bocje dai vons.
Tabele dai contignûts
I soi ultins agns a Caprere[cambie | modifiche il codiç]
Garibaldi al à cjolte la isule di Caprere tal 1855. Al si jere cjapât di jê tal 1849, cuant che al jere stât obleât a stâi dal guvier sardegnûl e al veve decidût di mudâ la isule inte sô cjase pal avignî fin a volê murî in chel puest. Inte sô isule Garibaldi al à vivût te semplicitât de vite contadine dongje al sens dal sacri dai antîcs cuntune visuâl de nature religjose e al stes timp laiche che cumò nus samee fâ cuintri cu la piture di lui che o cognossin tant che om di vuere, rût e sclet, plen di ideai e nemì dal sflandôr.
A Caprere al à vivût e lavorât Garibaldi, il pari e l’om, il malât: studiôs di agronomie, passionât di musiche e cjant, costrutôr e contadin. Garibaldi al à cjatât in chest ritîr e in chestis ativitâts la medisine par cuietâ il marum de sô anime, fruiade dal sburt pes ideis su la dignitât dal om e la salvazion dai popui. In un stret rapuart cu la nature e lis sôs leçs, Garibaldi al à viodût di persone dal ort e dal zardin metint in vore gnovis plantutis forestis dongje di chês dal puest, plantant lens grancj, fasint su la sô cjase, la stale, il mulin e il for a lens, la lobie pes barcjis e proviodint il puestut pal piçul cimitieri.
“Ogni dì, cuviert il cjâf cuntun cjapiel a largje ale, vistût in cjamese rosse, doprant curtis e fuarpis di cuinçâ, picjâts te cinturie, al passave lungjis oris a dispedâ, cemî, insedâ e coltâ ducj i pletuts di tiere tra scois e crusts. La sô tignince tal timp e il gust par chest so lavôr a àn sburtât a vignî a ogni sorte di pomâr e di rosis. Dut câs al jere content di stâ daûr a lis sôs plantis e al mudave di spirt nome se cualchidun che nol spietave o un telegram a rivavin a crevâi il plasê di chel so preseât lavôr”.
A Caprere Garibaldi al viodeve de stale, des bestiis, dal zardin, al faseve vueli e mîl, al faseve cjandelis… tai moments di polse no mancjave la musiche: a Garibaldi, cuntune biele vôs “dolce, melodiose e fascinant” (come che si visave sô fie Clelie), i plaseve cjantâ: Verdi, Donizetti, Bellini e Rossini. Amant grevi e di gran passion, svoletôs e di bocje buine, svelt e stufadiç, Garibaldi al à vût te sô vite ce tantis feminis, sedi sioris e nassudis in buinis fameis, sedi zovinutis, massariis cence sapience ni gracie.
I soi afiets[cambie | modifiche il codiç]
Si è maridât par ben trê viaçs e al à vût vot fîs. Dal prin nuviçâl, cun Anita, muarte tal 1849 dongje Ravene, al à vût cuatri fîs: Menotti Garibaldi, Ricciotti Garibaldi, Rosa Garibaldi, clamade ancje Rosita, muarte par varvuele a nome doi agns a Montevideo e Teresa Garibaldi (1845-1903), clamade Teresita, femine dal Gjienerâl garibaldin Stefano Canzio (cun lui e à vût 16 fîs). Nol à vûts fruts cun Giuseppina Raimondi, maridade a Fino Mornasco ai 16 di Zenâr dal 1860 (11 agns dopo la muart de prime femine Anita), e che al à lassât subite daspò de cerimonie. De massarie Battistina Ravello, inpen, Garibaldi al à vude Anita che je muarte a 16 agns di meningite.
Al à vût trê fruts de tierce femine Francesca Armosino, una fantate za mari, che i veve cirût un om cence cjatâlu, par maridâle al fin propite lui. Clelia Garibaldi, Rosita, muarte piçule, e Manlio Garibaldi: Clelia e Manlioa son stâts i unics fruts a vivi cun lui te isule. Cul pari a àn vût un tenar rapuart ma severi: pardabon convinçût dal valôr de aghe frede, Garibaldi al à obleât ancje i fruts a lavâsi cu la aghe glaçade! (leturis da “Garibaldi nella quotidianità di Caprera” pp.22-23 e 83-85)
Par dute la vite Garibaldi al à mantignût un vivarôs scambi di letaris cun Speranza von Schwartz, cun Mazzini e cun tancj altris protagoniscj de sô ete: ancje daspò che la artrite i à deformât lis mans, al à detât ancjemò letaris e memoriis. Bessôl te sô isule di Caprere si è simpri sbrocât scrivint, fat testemoneât tai soi scrits cun penzis espressions che pandevin di cemût, ferît tal font de sô anime, visantsi di ce tant che al veve fat, deludût de umiliazion di viodi la sô Italie cussì ben difarente di chê che al si veve insumiât.
Garibaldi scritôr[cambie | modifiche il codiç]
Dal dut insoferent dai messedots de politiche, ingomeât de coruzion dal mont ator dal parlament, deludût dai cavilaments e de debolece dai guviers de çampe, cuant che al à dadis lis dimissioni di deputât al à vût scrit a la redazion dal gjornâl roman "La Capitale" di no volê "jessi tra i legislatôrs di un paîs dulà che la libertât e je tabaiade, e la leç no covente te sô aplicazion che nome a garantî il bon stâ dai gjesuits e dai nemîs de Unitât de Italie". Dute altre Italie o mi insumiavi te mê vite, no cheste, plene di miserie tal di dentri e umiliade tal forest".
Autôr dal romanç storic politic “Clelia ovvero il governo dei preti” e de racuelte di “Lettere a Speranza von Schwartz”, Garibaldi si è dediât a la opare "I MILLE". Tacade a scrivi dîs dodis agns dopo la sô famose imprese, come si po cjapâ fûr da une letare che Garibaldi al à mandât a Riboli ai 20 di Fevrâr dal 1872, dulà che i da notizie che il so manoscrit al è pront par lâ in stampe.
Di Caprere, Garibaldi al à zontât ai 21 di Zenâr dal 1873 la prefazion "Alla Gioventù italiana". Rifudât da plusôrs editôrs pal contignût spiçot, la opare e podê jessi buride fûr nome a une sufierte colete (cun so grande delusion) nome l'an dopo, tal 1874 in un numar piçul di copiis (4322), pai tipis di Camilla e Bertolero di Torin. I volums a àn tal ultim in ordin dal alfabet ducj i nons dai sotscritôrs, lis copiis cjoltis e il resocont de operazion. Dut câs ancje se e jere une operazion privade e à fat il so scjas e grande polemiche. A son pagjinis politichis cuntune vene di ribelion e cu la fuarce naturâl che e sburte fuart cence remission: un Garibaldi cul anim deludût, sferzant, spes cence rivuarts, che al salte su cuintri predis, conservadôrs, cuintri la monarchie, Mazzini, cuintri ducj e dut, infin cuintri l'ordinament sociâl, che lui al pensave tignût su une fonde di inicuitât e violence. Intal 1933, il manoscrit origjinâl al fo regalât da Clelie Garibaldi all'Archivi del Museu dal Risuriment.
Ai nons dai Mîl, vignûts fûr su la Gazzetta Ufficiale dai 12 di Novembar dal 1878, Garibaldi al à volût zontâ notis de biografie: tra chescj i nons di trê sandanielês: Perselli Emilio, doratôr cul grât di tenent, Antonimi Marco, sergent, e Bertossi Giovanni Battista. I trê si cjatavin spes al “cafè Garibaldi” trezût di Urbano Bortoluzzi, un patriote che al veve combatût a Vignesie tal 1848 e tal ’49: di mistîr al faseve il bandâr e i plaseve cjantâ, ancje lui, come Garibaldi, lis ariis i Vredi dal Rigolet, dal Trovatore o de Norme. Tal 1864, cuant che a forin i mots furlans cun a cjâf Antonio Andreuzzi, si è metût masse in mostre par vê fat lis gavetis di bande ai insorts, ma al rivâ a fâle francje cuant che al fo percuisît de polizai austriache, che al rivà a imbroiâ (leturis de “Memorie alla carta” pp. 74-75 e 105-106)
I mots furlans[cambie | modifiche il codiç]
I mots furlans, platâts di grant part dai libris di storie, vignirin presentâts pe prime volte a Garibaldi de bande di Mazzini in une letare dai 7 di Març dal 1861: al voleve rivâ a tacâ la insurezion taliane fasintle impiâ par in prin tal Venit, tal Trentin e tal Friûl, zonis ancjemò sot de Austrie, insiemit cun chês de Ongjarie, te aree slave e in Grecie cuintri i imperis dominants: chel asburgjic e chel otoman. Garibaldi varès scugnût vê un e part impuartante e cjapâ su di se il comant des operazions militârs te nestre zone furlane. Ai 14 di Març dal 1863 al ven mandât a Vilegnove di Sant Denêl, par ordin di Mazzini e Garibaldi, il dispatriât Cesare Pogni par cjatâ il miedi Antonio Andreuzzi. Il Pogni al veve la incjarie di ilustrâ il program di azion di Mazzini par fai inmaneâ in Friûl un comitât dal Partît d'Azion.


text:
Kelemen
Hunor al è stât confermât ae presidence de Union Democratiche
Magjare in Romanie (UDMR), il partît di riferiment de minorance
ongjarese de Romanie, intant dal congrès che si è tignût tor de
metât di Avrîl inte citât di Kolozsvár / Cluj. E je stade la
ocasion par marcâ che il partît nol fasarà pas indaûr inte difese
dai interès de minorance magjare, a partî de incressite dai dirits
di cheste comunitât inte educazion, inte justizie e inte
aministrazion publiche. La UDMR e je impegnade massime intal fâ
passâ une leç gjenerâl pe tutele des minorancis che e aumenti i
dirits garantîts cumò par mieç di normis di setôr. Une propueste
di leç e je stade presentade zaromai di cinc agns, ma il Parlament
rumen nol à ancjemò inviât la sô discussion. A front di cheste
situazion, al à dite il president de UDMR, no son resons par che il
partît al jentri o al dedi la sô poie ae coalizion di guvier.
Font:
Balkan Insight,
20/04/15


text:
La
organizazion Xunta pola Defensa de la Llingua Asturiana e à cjapât
posizion cuintri de riforme des politichis scolastichis fate indenant
dal consei dai ministris spagnûl. Un dai cambiaments principâi che
il proviodiment al puartarès al è chel dal aument dal podê
decisionâl dal guvier centrâl sui contignûts dai programs
scolastics intes comunitâts cun lenghe proprie. Tal câs des
Asturiis il podê decisionâl sul curriculum dal guvier locâl si
sbassarès cussì dal 35% al 25%. Pe Xunta pola Llingua chest
cambiament al podarès deventâ une scuse pal guvier asturian par
puartâ un atac al insegnament de lenghe proprie de comunitât dal
moment che l’asturian nol à il status di couficialitât: misure
che lis organizazions pai dirits linguistics a van dilunc a domandâ
di agns. Intal intervent de Xunta pola Llingua si ricuardin ancje
chei altris problemis che a pidimentin l’insegnament dal asturian:
la lenghe proprie no je ancjemò presinte in ducj i nivei educatîf;
no simpri si rispiete la volontât des fameis che a domandin
l’insegnament dal asturian pai lôr fîs; i professôrs di asturian
no àn un ricognossiment uficiâl pe materie che a insegnin.
Font:
EuropaPress, 25/10/12


text:
Il prin
ministri ongjarês Viktor Orbán al à visitât la minorance magjare
che e vîf in Ucraine e al à sotscrit un acuardi che al previôt un
contribût di un milion e sietcent mil euros pal istitût di
istruzion superiôr ongjarês Ferenc Rákóczi II di Beregszász /
Berehove. I bêçs a coventaran par miorâ lis infrastruturis dal
istitût, par svilupâ i siei percors di formazion e di ricercje, e
par incressi la colaborazion cu lis istituzions scolastichis
ongjaresis. Intal distret di Berehove, là che a vivin sù par jù 54
mil personis, plui dal 75% al parten ae comunitât ongjarese. Inte
regjon de Transcarpatie, là che si cjate chest distret, si calcole
che i ongjarês a sedin uns 150 mil.
Font:
Finugor, 29/04/13


text:
La
autoritât internazionâl che e gjestìs la regjistrazion dai codiçs
ISO e à cjapât dentri tra lis lenghis ricognossudis e indotadis di
un codiç di pueste ancje l’elfdalian, une varietât linguistiche
fevelade te provincie di Dalarna, in Svezie. Si trate di un lengaç
che al diven dal norvegjês antîc e che al à carateristichis
origjinâls, a mieze strade tra lis lenghis gjermanichis
nordorientâls, tant che il svedês, e chês nordocidentâls, tant
che il norvegjês. Lis autoritâts de Svezie lu calcolin però dome
un dialet dal svedês. Il ricognossiment di un codiç ISO specific,
che al ven doprât par classificâ lis lenghis in areis tant che
Internet, al devente cumò un element in plui par fâ ricognossi
l’elfdalian tant che lenghe minoritarie e otignî cussì la tutele
des autoritâts statâls. Fevelât di uns 3 mil personis, cun chest
an al è stât metût tra lis materiis di insegnament de scuele de
infanzie dal comun di Älvdalen là che a vivin la plui part dai siei
locutôrs.
Font:
The Local,
02/06/16


text:
A
son stadis dôs lis manifestazions che si son davueltis a València
pai 9 di Otubar, fieste nazionâl dal Paîs Valenzian. La prime,
partecipade di miârs di personis, e je stade inmaneade de Comissió
9 d’Octubre
cu la adesion di organizazions (ACPV, BEA, FEV e altris), sindacâts
(CCOO-PV, UGT-PV, Intersindical Valenciana) e partîts de aree
nazionaliste e di çampe (ERPV, EUPV, PSAN, Compromís, Els Verds,
SI) che a àn domandât un cambi politic e sociâl radicâl. Il
guvier di diestre (PP) cumò al podê al è stât acusât di vê
causât une politiche sociâl, economiche, ambientâl e linguistiche
devastante. Rispiet ai agns stâts, intant de manifestazion si à
vude une incressite des bandieris e dai slogans a pro de
indipendence. Ae iniziative uficiâl inmaneade dal guvier valenzian e
dai partîts spagnoliscj si à viodude invezit une partecipazion
fuarte dai grups de estreme diestre che a àn fat mostre ancje di
bandieris e simbui franchiscj.
Font:
La
Vanguardia,
09/10/14;
VilaWeb, 10/10/14